text:
Seinast broytt:
Viðmerking:
Námsætlan sum Word-fíla:
Námsætlan fyri sølubúskap á C stigi
1. Samleiki
Lærugreinin Sølubúskapur er ein vinnubúskaparlig lærugrein, ið tekur støði í fyritøkuni og støðu hennara á marknaðinum, har hon virkar og ynskir at virka. Kjarnin í lærugreinini fevnir um strategi, virkisætlanir, keypsatferð, marknaðargreining, málbólkar, kappingarráð og sølubúskaparliga leiðslu. Lærugreinin snýr seg um, hvussu virkir taka avgerðir viðv. marknaðarføring og sølu við atliti til nær- og fjarumhvørvi. Í lærugreinini verður støði fyrst og fremst tikið í heimliga marknaðinum og síðani altjóða marknaðinum. Næmingurin gerst tilvitaður um, hvørjar avbjóðingar og avgerðir eitt virki stendur fyri, tá tað skal vinna sær kundar á einum marknaði merktur av stórari kapping.
2. Endamál
Endamálið er, at næmingurin
- mennist og gerst førur fyri at arbeiða sjálvstøðugt og fær eina heildarfatan av sølubúskaparligum spurningum
- við at fáa innlit í sølubúskaparlig ástøði og háttaløg gerst førur fyri at lýsa, greiða frá, kanna, greina og meta um støðuna hjá einum virki og at loysa sølubúskaparligar avbjóðingar hjá virkinum
- gerst førur fyri at savna inn og greina viðkomandi tilfar, ið skapar grundarlag fyri avgerðum um sølubúskaparlig viðurskiftir
- gerst førur fyri at grundgeva fyri sjónarmiðum í sambandi við sølubúskaparligar spurningar
- lærir at hugsa virkið sum eina heild og at taka avgerðir út frá hesum
- dugur at nýta tíðarhóskandi kunningartøkni í arbeiðinum við sølubúskaparligum spurningum
Lærugreinin skal menna førleikarnar hjá næminginum til at lýsa, greina, greiða frá og meta um sølubúskaparlig viðurskifti. Undirvísingin í Sølubúskapi eigur í stóran mun at taka støði í veruligum fyritøkum og avbjóðingum, sum hesar standa fyri. Ástøðin skal stuðla og styrkja næmingin, soleiðis at hann kann taka rættar avgerðir vegna fyritøkuna í serstøku støðu hennara og avbjóðingini. Tí er neyðugt við virkisvitjanum og øðrum, sum á annan hátt kann geva næmingunum møguleika at ogna sær kunnleika til veruliga vinnulívið. Somuleiðis hevur tað týdning, at næmingurin fær møguleika at fara í djúpdina í arbeiðinum við ávísari fyritøku og sølubúskaparligum spurningum og ikki bert ferðast á yvirflatuni. Venjing í lærugreinini skal eggja læruviljan og hugin hjá næmingunum til víðari lesna og lívslanga læring.
3. Stig og tímatal
Undirvísingin í sølubúskapi á C stigi fevnir um 75 klokkutímar.
4. Øki
Fakliga innihaldið í lærugreinini er lutað sundur í kjarnaøki og ískoytisøki. Kjarnaøki eru kravd øki, ið fevna um umleið 80% av klokkutímatalinum á hvørjum floksstigi. Ískoytisøki eru valfrí øki, sum lærari og næmingar í einstaka flokkinum velja í felag. Ískoytisøki fevna um umleið 20% av klokkutímatalinum á hvørjum floksstigi. Næmingurin fer til munnliga próvtøku í kjarnaøkjunum og ískoytisøkjunum.
Kjarnaøki
Kjarnaøkini í sølubúskapi á C stigi eru 8 í tali:
- Samfelagsvísindalig háttaløg
- Nær- og fjarumhvørvið hjá fyritøkuni
- Keypsatferð á brúkara- og virkismarknaðinum
- Kappingarviðurskifti
- Innanhýsis viðurskifti hjá fyritøkuni og støðulýsing
- Segmentering og málbólkar
- Lóggáva
- Kappingarráðini
Samfelagsvísindalig háttaløg
Í undirvísingini verður arbeitt við ymisku háttunum, sum ein fyritøka kann brúka, tá ið hon skal savna sær vitan um marknaðin og málbólkin. Næmingurin fær í undirvísingini innlit í fyrimunir og vansar við teimum ymisku háttunum, umframt at hann lærir at taka støðu til, hvussu hann fer at ráðgeva eini fyritøku í ávísari støðu. At viðgera og tulka innsavnaðar upplýsingar og vitan er somuleiðis partur av undirvísingini. Næmingarnir læra eisini at leggja upp fyri ivasomum upplýsingarkeldum og metingarfortreytum, ið tílíkt tilfar kann vera fongt við.
Nær- og fjarumhvørvið hjá fyritøkuni
Undirvísingin gevur innlit í yvirskipaðu viðurskiftini í nærumhvørvinum og fjarumhvørvinum, ið kunnu vera avgerandi fyri søluna hjá einari fyritøku, og sum fyritøkan tí má laga seg eftir.
Ástøði og greiningaramboð verða brúkt til at greina uttanhýsisumhvørvið og út frá greiningum verður mett um, hvussu broytingar í umhvørvinum ávirka fyritøkuna. Við støði í greiningunum verður mett um, hvussu fyritøkan kann gagnnýta møguleikar og verja seg móti hóttanum í umhvørvinum.
Keypsatferð á brúkara- og virkismarknaðinum
Viðgjørd verða viðurskifti á brúkaramarknaðinum, ið hava týdning fyri keyps- og nýtsluvanar, tørv, keypsorsakir og keypiorku. Keypsatburðurin verður greinaður m.a. við atliti at avgerðum, tá ið keypt verður, hvør tekur avgerðir, og nær og hvar tær verða tiknar. Partur av hesum er eisini, hvussu mótarák, árstíðarsveiggj og marknaðarsveiggj ávirka eftirspurningin. Viðgjørd verða eisini týðandi viðurskifti viðvíkjandi keypsatburði og sambandinum millum keypara og seljara á virkismarknaðinum.
Kappingarviðurskifti
Støði verður tikið í greining av kappingarstøðuni. Í hesum sambandi skulu kappingarneytar eyðmerkjast á ymiskum stigum í mun til substitutiónsgrad, somuleiðis skulu ymisk kappingarhugtøk og kappingarhættir viðgerast. Greiningin av kappingarneytum skal fevna um greining av einstaka kappingarneytanum, hansara styrki, marknaðarførslu, marknaðarpositión og marknaðarparti.
Innanhýsis viðurskifti hjá fyritøkuni og støðulýsing
Undirvísingin skal taka støði í lýsing av einum virki, eins og hugskot og aðalmál hjá einari fyritøku verða lýst. Næmingarnir læra at nýta ymisk amboð til at greina innanhýsis viðurskiftini hjá fyritøkuni. Næmingarnir læra harafturat, við støði í at greina innanhýsis og uttanhýsis viðurskiftini hjá fyritøkuni, at gera eina støðulýsing. Dømi verða tikin frá framleiðslu-, handils- og tænastufyritøkum, soleiðis at samanhangurin millum hugskot, mál og politikk verður lýstur, eins og samlaða virksemishugskotið verður lýst.
Segmentering og málbólkar
Næmingurin skal læra at velja málbólk út frá segmentering av marknaðinum. Málbólkurin skal greinast við støði í viðkomandi eyðkennum, t.d. landafrøðiliga, fólkabúsetingarliga, psykografiskum viðurskiftum og atburði. Næmingurin skal gerast tilvitaður um, júst hvørji segmenteringskriterii eru røtt at brúka í teirri ávísu uppgávu, vøru ella kunda, talan er um. Somuleiðis skal næmingurin duga at meta um málbólkin, framtíðarútlit og profitabilitet, við at nýta viðkomandi amboð.
Lóggáva
Viðgjørdir verða lógarkarmar, ið snúgva seg um at keypa og selja vørur og tænastuveitingar, harímillum keypilógin, avtalulógin, kappingarlógin og marknaðarførslulógin.
Kappingarráðini
Kappingarráðini verða viðgjørd við høvuðsdenti á viðurskiftini á brúkaramarknaðinum. Hesi evni verða viðgjørd:
- Vøran og heildarvveitingin í tænastuhøpi, harímillum framvøkstur og tillaging.
- Tænastudygd og vørudygd, og tann týdningur, ið hesar hava fyri tað, ið vøran kostar.
- Vøruúrval, harímillum samanseting og tillaging
- Vørupakking, harímillum kundatænasta undan søluni, samstundis og eftir søluna.
- Prísáseting, ið er grundað á kostnaðarrokning við virðing fyri keyparum og kappingarneytum
- Skiftisskipan, harímillum ymiskar skiftisrøðir og handilslega
- Lýsingar, harímillum lýsingarhættir, miðlar, lýsingarboðskapur og lýsingarkostnaður
- Persónlig søla, harímillum persónligir eginleikar og verumáti hjá seljaranum, kundaeginleikar og kundatænasta, serstakliga í smásølu.
Ískoytisøki
Fyri at røkka fakligu málunum í sølubúskapi er neyðugt, at næmingurin fær fakligt ískoytistilfar aftur at kjarnatilfarinum. Ískoytistilfarið skal dýpa og seta í frásjón kjarnatilfarið og vera við til at víðka sjónarringin hjá næminginum. Ískoytistilfarið fevnir um greinar, framløgur um virkir, vitjanir á virkjum, sjónvarpssendingar, upplýsingar frá heimasíðum v.m. Ískoytistilfarið skal eggja og kveika áhugan hjá næminginum at arbeiða við fakinum sølusbúskapur.
5. Førleikamál
Í sølubúskapi eru førleikamálini býtt sundur í støðisførleikar og fakligar førleikar.
Støðisførleikar
Støðisførleikar eru grundleggjandi førleikar, sum menniskju ogna sær tíðliga í lívinum, men sum mugu stimbrast og mennast alt lívið. Støðisførleikar hava avgerandi týdning fyri, at kunnleiki, vitan og førleikar verða ment í øllum lærugreinunum. Støðisførleikar eru við til at menna sannkenning, virðing, hugflog og evni til støðutakan og sjálvvirkni. Undirvísingin skal virka fyri, at næmingurin fær hug og sinni at læra og geva sítt íkast til kjak og loysnir.
Í hesum sambandi eru fýra støðisførleikar lýstir við atliti at teimum fortreytum, sum eru galdandi fyri lærugreinina. Næmingurin skal læra
- at virða
- at samskifta
- at kanna
- at skapa
At virða
At virða er at virka fyri góðari samveru millum menniskju og fyri góðum samanspæli millum menniskju, náttúru og umhvørvi. Virðing fremur tryggleika og trivnað, ið eru fortreytir fyri gagnligari menning. Undirvísingin skal virka fyri, at hvør einstakur næmingur verður sæddur og hoyrdur, og at hann kennir seg at hava virði og týdning, har hann er.
Førleikin at virða snýr seg harumframt um at virða og menna støðið innan sølubúskaparlig viðurskiftir, sum undirvíst verður í. Undirvísingin leggur dent á, at næmingurin skilir tær ymisku fortreytirnar, ið øll menniskju hava í lívinum, og lærir at virða tørv og sjónarmið hjá øðrum, uttan mun til aldur, kyn, húðarlit og lívsáskoðan. Næmingurin skal eisini virða sín egna tørv og tað nátturutilfeingið, vit øll eru bundin at. Hann skal læra at virða tær skyldur og tey rættindi, sum fólkaræði byggir á. Eisini skal næmingurin hava virðing fyri, at ymiskar mentanir og samfeløg kunnu byggja á onnur virði enn hansara egnu.
At samskifta
At samskifta snýr seg um førleikan at bera fram hugsanir sínar munnliga og at lesa og skriva. At samskifta snýr seg eisini um at rokna og at nýta tøknilig amboð, ið tæna samskiftinum millum manna.
Førleikin at bera fram hugsanir sínar munnliga verður mentur við miðvíst at arbeiða við munnligum venjingum í ymiskum samskiftisstøðum. Næmingurin skal frá fyrsta degi verða vandur við at tala, skifta orð, lýða á, próvføra og bera fram egnar metingar.
Førleikin at skriva er avgerandi fortreyt fyri øllum samskifti og lærdómi í lívinum. At skriva er at skipa hugsan og menna hugskot, at lýsa, greina, viðgera, próvføra og meta um sølubúskaparlig evni í skrivligum uppgávum, frágreiðingum og ritgerðum.
Førleikin at lesa er at skyna á, greina, tulka og gagnnýta keldur, ið eru viðkomandi fyri at lýsa og viðgera evnini í lærugreinini. Keldurnar kunnu t.d. fevna um yrkisbókmentir, greinar, tíðarrit, hagtøl, alnótina og annað skrivligt tilfar.
Førleikin at rokna snýr seg um evnini at lesa og gera hagtøl og diagramm, at samanlíkna hagtøl at gera útrokningar í sambandi við prísásetingum og kostnaðarmetingum. At rokna er eisini at hugsa skilvíst og loysa vandamál. Hesir førleikar eru fortreyt fyri at skilja og taka støðu til mangar gerandisspurningar, umframt spurningar, ið eru av sølubúskaparligum slag. Undirvísingin í sølubúskapi hevur ein týðandi lut í hesi menning.
Førleikin at nýta tøknilig amboð er í lærugreinini sølubúskapi at duga at nýta kunningartøkni, ið er ein fortreyt fyri øllum samskifti, herundir skrivligum tilfari og munnligum framløgum. At nýta talgild amboð fevnir eisini um, at leita eftir upplýsingum á alnótini, at vera keldukritiskur, at flokka og at greina upplýsingartilfar. At megna at nýta tøknilig amboð fevnir eisini um førleikarnar at gera marknaðarførslutilfar og at kenna og virða etisku reglurnar, tá ið samskift verður við kunningartøkni.
At kanna
At kanna er ein íborin førleiki. Vit kanna umhvørvið fyri at klára okkum í lívinum. At kanna er at eygleiða, undrast, finna svar og gera royndir. Lærarar skulu geva gætur, at hesir førleikar verða mentir frá lægsta til hægsta stig.
Førleikin at kanna snýr seg um at eggja forvitni næmingsins og stimbra hug og dirvi hansara at seta spurningar og at leita sær ráð og vitan um viðurskifti av týdningi fyri næmingin og hansara umhvørvi. Næmingurin lærir so hvørt at leita upp og ogna sær viðkomandi vitan á bókasøvnum, í bókmentum, handbókum, á internetinum o.s.fr. Næmingurin skal eggjast til at síggja gagn og gleði í yrkis- og fagurbókmentum og til at fregnast um mentanarligar og samfelagsligar spurningar, sum bjóða forvitninum av. Við dømum og venjingum skal næmingurin læra at nýta vísindaliga framferðarháttin og at handfara keldutilfar á ein sakligan og siðiligan hátt.
At skapa
Forvitni, spæl og hugflog eru serligir eginleikar, sum lærarin skal varða um og gera gagn av í undirvísingini. At skapa er eisini ein førleiki, ið kann vinnast við lærdómi. Næmingurin skal læra at hugsa, tala og skriva sjálvstøðugt og at menna hugskot síni, og hann skal kenna seg at hava ein virknan lut í egnari menning og læringartilgongd.
Førleikin at skapa snýr seg um at gera næmingin tilvitaðan um og líta á egin evni, so hann gerst førur fyri sjálvur at byggja víðari á tað, sum lært er. Næmingurin skal læra, hvussu sølubúskaparlig tiltøk og menningarvirksemi hevur verið við til at skapað samfelagið. Næmingurin skal læra, at tekstgerð er ein skapandi tilgongd, sum byggir á hugflog, íblástur og treystleika. Við atliti at búningarstigi og serligu gávum næmingsins verður arbeitt miðvíst við skapandi tilgongdum, sum fremja íblástur og stimbra hugflogið.
Fakligir førleikar
Samfelagsvísundalig háttaløg
Næmingurin dugir
- at greiða frá, hvussu vit kunnu nýta samfelagsvísindalig háttaløg í lærugreinini sølubúskapi, harímillum at greiða frá, hvørji viðurskifti hava týdning tá ið kunningarkeldur og svarpersónar og hættir at savna inn upplýsingar verða vald
- at vísa, at hann hevur eina fatan av tilgongdini í sambandi við at marknaðarkanningar verða gjørdar, harímillum endamáli við kanningini, upplýsingarkeldum og innsavningarháttum
- at nýta viðkomandi kunningartøkni, tá ið marknaðarupplýsingar verða savnaðar og viðgjørdar.
Nær- og fjarumhvørvið hjá fyritøkuni
Næmingurin dugir
- at greiða frá ítøkiligum viðurskiftum í nær- og fjarumhvørvinum hjá fyritøkum og meta um, hvussu broytingar í nær- og fjarumhvørvinum ávirka tillagingartørvin hjá fyritøkum.
Keypsatferð á brúkara- og virkismarknaðurin
Næmingurin dugir
- at greiða frá ástøði og myndlum, ið kunnu brúkast til at greina keypsatferðina á brúkara- og virkismarknaðinum
- at lýsa, hvussu virkið kann brúka kunnleika til brúkaraviðurskiftir, herundir tørvir, keypsorsøkir og keypsatferð í síni marknaðarførslu á brúkaramarknaðinum
- at greiða frá, hvør munur er á keypsatburði á brúkaramarknaðinum og virkismarknaðinum og hvønn týdning hetta hevur fyri sølu og marknaðarførslu á virkismarknaðinum.
Kappingarviðurskiftir
Næmingurin dugir
- at lýsa kappingarstøðuna, m.a. við at savna inn upplýsingar um marknaðir og meta um hesar.
Innanhýsis viðurskifti hjá fyritøkuni
Næmingurin dugir
- at greiða frá grundleggjandi hugskotum og aðalmálum, ið eru grundarlag undir virkseminum hjá fyritøkuni
- at brúka viðkomandi amboð til at lýsa innanhýsis- og uttanhýsis viðurskifti hjá fyritøkuni, og við støði í greiningum at gera eina støðulýsing
- at meta um, hvussu fyritøkan kann orða eina endamálsorðing, mál og politikk hjá fyritøkuni.
Segmentering og málbólkar
Næmingurin dugir
- at vísa, at hann hevur fatan av hugtakinum segmentering og málbólkur, og at greiða frá, hvønn týdning, málbólkurin hevur, tá ið virkið fyrireikar søluátak.
Lóggáva
Næmingurin dugir
- at greiða frá høvuðslutum í lóggávuni, ið viðgera handil við vørum og tænastum og evnar at ætla um lógarheimildina í ítøkiligum tiltaki.
Kappingarráðini
Næmingurin dugir
- at greiða frá vøru- og søluráðum og meta um, hvussu virkið kann brúka kappingarráðini í síni marknaðarføring mótvegis einum valdum málbólki
- at greiða frá marknaðarprísi og prísgerð
- at arbeiða við prísáseting
- at meta um kostnaðin á einfaldum lýsingarátaki
- at greiða frá ymiskum skiftisrøðum
- at fáa eina fatan av, at søluarbeiði er viðkomandi, tá ið vørur og tænastur verða seldar, og at hetta hevur týdning í privatum og almennum virksemi, eins og á stovnum.
6. Eftirmeting og próvtøka
Eftirmetingar
Einstaki næmingurin skal eftirmetast ávegis í undirvísingargongdini við støði í antin skrivligum ella munnligum framløgum. Næmingurin eigur at hava eina greiða fatan av støðu síni í mun til fakligu málini í lærugreinini og eigur at fáa vegleiðing um, hvussu og hvørjum arbeiðast skal við fyri at røkka málunum.
Eftirmetingin skal skjalfestast.
Próvtøkuhættir
Hildin verður ein munnlig próvtøka við lutakasti.
Próvhoyringin varir 20 minuttir, íroknað próvdøming. Fyrireikingartíðin er 20 minuttir íroknað vegleiðing og útflýggjan av tilfari.
Uppgávuspurningar verða settir við støði í evnum frá kjarnaøkjum og ískoytistilfari. Próvhoyringin er ein faklig samtala millum próvtakara og próvhoyrara, og tekur støði í framløgu próvtakarans av tilfari og próvtøkuspurningi, sum próvtakarin hevur arbeitt við í fyrireikingartíðini.
Grundarlagið fyri próvhoyringini er ókent tilfar, herundir greinar, tekstir og lýsingar. Ókenda tilfarið skal verða valt soleiðis, at tað kann knýtast at evnum, kjarnaøkjum og ískoytisøkjum, ið hava verið viðgjørd í undirvísingini. Tilfarið er grundarlag undir próvtøkuni og skal í sínari heild síggja til, at øll faklig mál í lærugreinini eru umboðaði. Sama próvtøkutilfar kann í mesta lagi verða nýtt tríggjar ferði í sama próvtøkubólki.
Próvtøkutilfar og próvtøkuspurningar verða send próvdómaranum til góðkenningar í seinasta lagi 5 dagar undan próvtøku.
Hjá sjálvlesandi og næmingum, sum fara til próvtøku eftir serligum treytum, fevnir próvtøkupensum um alt lesipensumið.
Til fyrireiking og próvhoyring skal próvtakarin hava útflýggjað rein eintøk av próvtøkutilfarinum. Í fyrireikingarrúminum kann próvtakarin nýta egnar uppskriftir og teir orðalistar, sum eru útflýggjaðir í sambandi við undirvísingina, umframt allar teir tekstir, sum eru tilskilaðir í undirvísingargongdunum. Til tess at styðja framløguna kann próvtakarin undir próvhoyringini brúka tær uppskriftir, hann hevur gjørt í fyrireikingartíðini.
Dømingargrundarlag
Í dømingini verður dentur lagdur á, í hvønn mun próvtakarin lýkur førleikamálini, sum eru sett í lærugreinini.
Dentur verður lagdur á, at próvtakarin
- sýnir fakligt yvirlit
- dugir at nýta faklig ástøði og fakligt háttalag
- dugir at greina og meta um útflýggjaða tilfarið og sølubúskaparlig evni
- dugir at orða seg neyvt fakliga
- dugir at grundgeva fyri sínum sjónarmiðum
- dugir at skipa tað fakliga tilfarið
Givið verður eitt próvtal fyri munnliga avrikið. Próvtalið verður givið við støði í einari heildarmeting.
Próvtalslýsingar
Munnligt C-stig
7. At skipa undirvísing
Í hesum parti av námsætlanini verður í stuttum greitt frá teimum didaktisku meginreglum, ið eru støði undir skipan av undirvísing. Hvør einstøk námsætlan myndar didaktiska sjónarmiðið, og saman mynda allar námsætlanirnar tann felags didaktiska pallin, har undirvísing verður útint.
Undirvísingin tekur altíð støði í teimum førleikum, ið næmingurin hevur við sær av tí stigi, hann kemur. Námsætlan og útbúgvingarbygnaður skulu tryggja, at fortreytir fyri fjøltáttaðari undirvísing eru til staðar.
Didaktiskar meginreglur
Sølubúskaparligir spurningar verða viðgjørdir út frá einum heidarsjónarmiði við denti á at nýta ástøði í einum samanhangi. Dentur verður lagdur á at arbeiða við hugsaðum dømum, sonevndum case.
Umframt at menna fakliga førleikan, skal undirvísingin vera við til at eggja til fakligt forvitni og stimbra hugin at læra meira um sølubúskaparlig viðurskifti.
Harafturat skal undirvísingin menna førleikan at ogna sær viðkomandi vitan, at granska, at seta sær mál, at arbeiða sjálvstøðugt og í bólki, at arbeiða miðvíst og tíðaravmarkað, at samhugsa og brúka vitan í nýggjum høpi, at hugsa nýtt og verkseta, at hugsa djúpari og breiðari um áviís evni umframt at taka á seg ábyrgd fyri egnari læring.
Arbeitt verður við sølubúskaparligum spurningum á einstaklingsstigi, í virkishøpi og vinnugreinahøpi. Undirvísingin fevnir um greiningar og nýtslu av grundleggjandi fakligum háttalagi, ástøði og myndlum í arbeiðinum við veruligum fyritøkum ella veruleikakendum spurningum.
Arbeiðshættir
Undirvísingin verður løgd til rættis, so at talan verður um stigvøkstur í undirvísingini og fjøltáttaða nýtslu av arbeiðsháttum.
Undirvísingin verður løgd til rættis við skiftandi arbeiðsháttum, so at næmingarnir hava høvi at arbeiða sjálvstøðugt og í bólki. Teir ymisku arbeiðshættirnir skulu vera við til at gera næmingarnar førar fyri at greina og meta um sølubúskaparligar spurningar.
Undirvísingin tekur støði í viðkomandi og veruligum ella veruleikakendum fyritøkum og dømum, har dentur verður lagdur á at arbeiða við case. Næmingarnir vitja virkir og gestalærarar vitja á skúlanum.
Undirvísingin verður løgd til rættis, so at arbeitt verður við minst einari samanhangandi undirvísingargongd, ið tekur støði í einari fyritøku. Í hesari undirvísingargongdini arbeiða næmingarnir sjálvstøðugt við sølubúskaparligum upplýsingum um fyritøkuna og við støði í teimum upplýsingum, teir útvega sær, og gera sjálvir uppgávuorðingar.
Skrivliga arbeiðið verður lagt til rættis, so at stigvøkstur og samanhangur er við skrivliga arbeiðið í øðrum lærugreinum. Arbeitt verður við stigvøkstri bæði viðvíkjandi innihaldi og vavi.
Skrivliga arbeiðið fevnir um 5 smærri uppgávur, sum lærarin rættar og ger viðmerkingar til. Skrivliga arbeiðið skal vera eitt natúrligt framhald av dagliga arbeiðinum við evnunum, ið eru nevnd frammanfyri, og skal á tann hátt hjálpa næmingunum at fáa eina djúpari fatan av sølubúskaparligum spurningum.
Tvørgreinaligt samstarv skal vera ein natúrligur partur av lærugreinini. Skilagott er at knýta aðrar virkisbúskaparligar lærugreinar at lærugreinini, so sum innovasjón og virkisbúskap. Eisini er skilagott at samstarva við lærugreinarnar enskt og føroyskt, m.a. um at greina og tulka lýsingar, og við lærugreinina kt um at nýta kunningartøkni.


c: text/html

text:
Viðmerkingar til kjakið um søluna av Sjúrðarbergi
Nevndin í JFK tók herfyri ta avgerð at selja Sjúrðarberg. Skipið hevur mongu seinastu árini verið annað skipið hjá samtakinum, sum hevur fiskað kvotuna í Barentshavinum.
Eftir at sølan varð almannakunngjørd, hevur ávísur almennur áhugi verið um orsøkina til at skipið varð selt, tí hesar viðmerkingar.
Tá málið var fyri á nevndarfundi, varð kjakast um hvørt vítt tað er rætt frameftir at hava eitt, ella tvey skip at fiska kvotuna í Barentshavinum.
Niðurstøðan varð, at JFK eftir øllum at døma ikki undir verandi fiskivinnuskipan fer at hava nóg stóra kvotu til tvey skip.
Kvotan í Barentshavinum er í 2018 umleið 27.700 tons eftir at hon er minkað frá 2017 og kvotan fer væntandi at minka enn meira í 2019. Av kvotuni í 2018 vórðu 17 % seld á uppboðssølu.
Um kvotan er 27.000 tons, ella minni, skulu 15 % seljast á uppboðssølu og Landstýrið kann nær sum helst taka ta avgerð, at upp til 8,5 % av kvotuni skal lutast út sum menningarkvotur. Øll kvota omanfyri 27.000 tons skal frameftir seljast á uppboðssølu.
Tað vil siga, at tann kvotan, sum JFK undir verandi skipan við vissu hevur, ikki verður hægri enn uml. 9.300 tons, sum svarar til tað nøgd, sum Gadus klárar at fiska.
Tað ber til at keypa kvotu at uppboðssølu og felagið hevur hepnast at keypa kvotu í 2018, men mett verður ikki, at tað er ein nøktandi skipan at keypa kvotu á uppboðssølu, í hvussu so er ikki at eiga skip og hava manning tøka til at fiska kvotu, sum tað møguliga eydnast at keypa. Her skal eisini havast í huga, at uppboðssøluleisturin sum hann higartil er skipaður, í stóran mun eggjar til at aðrir enn verandi aktørar skulu bjóða og keypa kvotu, sum verður boðin út.
Tað er rætt, at kvotan fyrr hevur verið lægri enn nú og at JFK tá hevur haft tvey skip at fiska, men munurin í mun til nú var, at felagið visti, at um kvotan aftur hækkaði, fekk felagið sín part. Hetta er ikki galdandi eftir at fiskivinnunýskipanin er samtykt. Annars kann leggjast afturat at tá vórðu aðrir møguleikar at fiska til kvotan aftur hækkaði, m.a. á Flemish Cap, ella í Irmingarhavinum.
Tí varð avgjørt at selja Sjúrðarberg og tí er tað rætt, sum stjóri felagsins hevur greitt frá um grundgevingarnar fyri at selja.
Vegna nevndina í JFK
Niels Winther Poulsen, nevndarformaður

robotstxt: allowed

filter: keep


text:
Hans Marius Ziska telist millum dugnaligstu føroysku sangskrivararnar, og tónleikurin hjá honum er høgt í metum bæði heima og burturi.
Hans Marius kom fram sum tannáringum í bólkinum Flux, sum luttók í Prix Føroyum. Bæði tá og nú hava frálíku løgini hjá honum verið í miðdeplinum í tónleikinum, hóast tónleikaliga úttrykkið er broytt nógv síðani aldarsskiftið.
Marius Ziska kann metast sum singer/songwriter, hóast tónleikurin flytur seg millum fleiri sjangrur. Hans Marius hevur eina framúr góða rødd, sum veruliga ber tónleikin og úttrykkið hjá bólkinum.
Marius Ziska spælir javnan uttanfyri Føroyar, og her heima leita nógv fólk til hansara framførslur.


text:
Verkstova um óregluligan boðshátt
Hesar dagarnar verður ein verkstova um óregluligar boðshættir hildin á Humboldt Universitetinum í Berlin.
Verkstova um óregluligan boðshátt er 25.-26. mai á Humboldt Universitetinum í Berlin. Hjalmar P. Petersen, dr.phil, lektari í málfrøði á Føroyamálsdeildini og Caroline Heycock, professari í setningafrøði á universitetinum í Edinburgh, ið hevur arbeitt við føroyskum í nógv ár, eru boðin at halda fyrilestur.
Evnið, ið Caroline Heycock og Hjalmar P. Petersen fara at umrøða, er: Old, New, and Non-Canonical Imperatives in Faroese. Her verður tosað um boðshátt gjørdan við noktan + navnhátti (ikki fara!) og eisini verður tann nýggi noktandi boðshátturin nevndur, t.e. ikki tak fløskurnar, sum standa á borðinum! Eisini verður hugt at mynstrum sum royn/prøva og fortel!
Innboðin at halda fyrilestur eru:
Hans-Martin Gärtner (Research Institute for Linguistics of the Hungarian Academy of Sciences)
Caroline Heycock (University of Edinburgh)
Sabine Iatridou (Massachusetts Institute of Technology)
Magdalena Kaufmann (University of Connecticut)
Manfred Krifka (Humboldt-Universität zu Berlin & ZAS)
Hjalmar Petersen (University of the Faroe Islands)
Meira fæst at vita um verkstovuna her
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Orð og lag: Heini Hansen
1. Á, hvat ið mær leingist til Heimlandið kæra,
á, hvat mær leingist at skoða Teg, Guð.
Har allar ævir at bera Tær lovsong,
tí eisini mær fall hin frelsan í lut.
2. Ofta her niðri mítt hjarta tað grætur,
her er so myrkt og so ónt og so kalt.
Heimurin lokkar við glitur og gleimi,
men um eitt bil, ja, so burtur er alt.
3. Alt her skal brenna í eldi í ævir,
tað her í heiminum bygt verður á.
Bert gullið hitt reina, ið roynt er í eldi,
Brúðurin reina, skal Heimlandið ná.
4. Á, hvat eg takki Tær, Jesus, mín kæri,
at Tú komst niður og leið fyri meg.
Á, hvat mær leingist tær hendur at skoða,
tær, sum við blóðinum reinsaðu meg.
5. Særdur for synd mína, misbrot og pínu,
Jesus til krossin alt bar fyri meg.
Skuldarbræv kvittað, hvør undurfull náði,
og mær til Heimlandið opnaði veg.
6. Jesus, mær leingist tað Heimland at náa,
har eg í ævir skal búgva hjá Tær;
har eingin neyð er, ei sorg ella ótti,
fagrasti songur har brúsa skal tá.
7. Brúðurin leingist sín Brúðgóm at fevna,
reinsað í blóðinum, hvít er sum lín.
Brátt ljóðar lúður, í skýnum Hann kemur,
Brúð’rina tekur úr heimi til Sín.
8. Eyga ei sæð ella hoyrt hevur oyra,
hugsa ei kann nakað manshjarta út
tað, sum mín Guð hevur gjørt mær til reiðar,
einans Guðs Andi kann greina tað út.
9. Heima í Himli alt undurfult verður,
songurin brúsar við miklari kraft;
Jesus at skoða, til fulnar alt kenna,
takk, kæri Jesus, Títt Orð tað er satt.


text:
KUNNGERÐIR
Ruskplássið er eyka opið hvønn gerandisdag frá kl. 20-21 í tíðarskeiðinum 8. - 31. okt. 2018. Harafturat er opið sum vanligt: týsdag og ...
Øll virki ið ynskja, at hava mobilan sølubás í miðbýnum, verða víst til parkeringsøkið omanfyri Bónus. Økið verður ...
Kunning um vegarbeiði í samband við uppsetan av nýggjum vatnbrunnum.Nú jørðarbeiðið við nýggja barnagarðin í Trongisvági er ...
Skulu dekk vekk?Nú er tíðin komin, at vetrardekkini skulu av og summardekkini á. Týdningarmikið er at burturbeina gomlu dekkini á rættan hátt. Um ...
Í vikuni verða nýggjar rullur við gráum ruskposum frá IRF borin út til øll húsarhald, men vegna feilir á prentstaðnum stendur ...
Galdandi frá 1/9-2015 verða el prísirnir hjá Tvøroyrar Havn broyttir soleiðis, at prísirnir fylgja galdandi prísum hjá SEV + 0,25 ...
Kanningar 27. mai 2014 hava staðfest, at drekkivatnið á Hvítanesi er dálkað av koliformum og av E.Coli bakterium.
Tískil er tað ráðiligt at ...


text:
Aldursmarkið fyri rúsdrekka verður varðveitt
23. august 2015
Onkur hevur fingið ta skeivu fatan, at Sambandsflokkurin vil lækka aldursmarkið fyri at keypa rúsdrekka
Fleiri spyrja, um Sambandsflokkurin vil lækka aldursmarkið fyri at keypa rúsdrekka.
So er ikki.
Kaga tú í valskránna, sum vit í felag løgdu fram mánadagin.
Har stendur, at Sambandsflokkurin vil arbeiða fyri at fáa eina ”NULL-hugsjón við rúsevni millum ung”.
Royndir og gransking vísa, at tess longri ungdómur er burtur frá rúsandi evnum, tess størri eru sannlíkindini fyri, at tey sleppa undan trupuleikum av rúsevnum seinni í lívinum.
Hetta er í grundini ein góður og positivur boðskapur.
Trupulleikin við rúsevnum, íroknað alkohol, er skjótt vaksandi, og tað hevur hann verið í rúma tíð. Ikki minst millum ung.
Vandin við alkoholi er ikki bara sálarligur. Skaðin er eisini likamligur, um tú ofta ert rúsað/ur ein part av lívinum. Kroppur og kenslur eiga at fáa loyvi til at menna seg uttan at verða niðurbrotin av rúsevnum.
Tíverri vísir tað seg, at brúk av rúsevnum kann koma aftur um brekku – um ikki beinanvegin so seinni í lívinum. Av tí sama er umráðandi, at aldursmarkið fyri at keypa rúsdrekka verður hildið, har tað er.
Mín ynskistøða er at liva í einum samfelag, har ið eingin hevur tørv á at rúsa seg.
Tann vegin áttu vit eisini at arbeitt politiskt.
Bernhard Højgaard Petersen
Valevni Sambandsfloksins til løgtingsvalið
RN
Aftur


text:
Janus Vang director of iNOVA
20-08-2013
Article on gransking.fo
P/F iNOVA hevur sett Janus Vang Ý starv sum stjˇra Ý felagnum. Janus Vang er 38 ßra gamal.
Hann tˇk embŠtisprˇgv ß Roskilde Universitetscenter Ý 2004 innan mokylŠrbiologi og kemi. SÝan starvaist hann ß biologiska instituttinum ß universitetinum Ý Keypmannahavn. ═ 2006 flutti hann til USA, har hann hevur skriva PhD ritger innan biomedisinska vÝsind ß universitetinum Ý Connecticut. ═ 2012 flutti hann aftur til F°roya at b˙gva.
Sum stjˇri Ý P/F iNOVA verur Janus Vang dagligur leiari ß granskarasetrinum iNOVA ß HoyvÝksvegi Ý Tˇrshavn. Hansara uppgßva verur at byggja upp eitt virki og ßhugavert granskaraumhv°rvi.
Granskarasetri var tiki Ý br˙k Ý juni Ý ßr. Almenni grunnurin Vinnuframi eigur bygningin og hevur innrŠtta h°lini, og P/F iNOVA skal standa fyri rakstrinum. Nakrar av teimum st°rstu fyrit°kunum Ý F°royum hava sett partapening Ý iNOVA.
Higartil hevur P/F iNOVA gj°rt sßttmßlar um seks leigumßl, i fevna um tilsamans 10 sonevnd vistaraplßss.


text:
Euromoney Magazine gevur Garanti Invest A/S toppkarakter20-02-2006
Garanti Invest A/S, har Sparikassin er partaeigari, er besti útbjóðari av garanteraðum virðisbrøvum, er niðurstøðan hjá Euromoney Magazine.
Bassashow: KÍ-høllin á tremur20-02-2006
Nýggja Sparikassadeildin í Klaksvík fekk eina flúgvandi byrjan um vikuskiftið, tá hópin av fólki vóru til eitt stórsligið familjutiltak í KÍ-høllini
Húsameklari og peningastovnur til Klaksvíkar16-02-2006
Samstundis, sum Sparikassin letur upp deild í Klaksvík, fáa klaksvíkingar gleði av, at húsameklarafyritøkan INNI setur seg niður í býinum
Ovurstórur keypsáhugi: Garanterað virðisbrøv í eina viku afturat09-02-2006
Í farnu viku vóru seld garanterað virðisbrøv fyri tilsamans 1,8 milliardir krónur. Orsakað av ómetaliga stóra áhuganum er møguligt at keypa váðaleysu virðisbrøvini frá Garanti Invest A/S í Sparikassanum til 17. februar kl. 16.00
Greenspan: Rentan hækkar09-02-2006
Fyrrverandi amerikanski tjóðbankastjórin hevur fyri fyrstu ferð úttalað seg, eftir at hann fór úr embætinum. Alan Greenspan heldur, at amerikanska rentan hækkar


text:
Maria
Maria, við frábrigdum, er mest brúkta konufólkanavn í kristna heiminum; við hvørt hevur tað kortini verið hildið ov heilagt til fólkanavn, og tað man vera grundin til, at tað hevur verið lítið brúkt í Norðurlondum í miðøld. Fleiri kvinnur í Nýggja Testamenti og eitt ótal av halgikvinnum hava itið Maria; tann kendasta og tann, sum fyrst og fremst hevur gjørt navnið so umtókt, er sjálvandi Maria Moy, mamma Jesus; aðrar kvinnur í Nýggja Testamenti eru Maria Magdalena, sum Jesus rak sjey illar andar úr, og sum síðani fylgdi honum, og Maria úr Betánia, sum salvaði føturnar á Jesusi; fleiri dagar hava verið hildnir til minnis um ymiskar hendingar í lívinum hjá Mariu Moy, í Føroyum m.a. mariumessa um várið (25. mars) til minnis um at henni varð boðað, at hon skuldi bera Jesus í heim, mariumessa (15. august) til minnis um himmalferð hennara, og mariumessa um heystið (8. september) hildin sum føðingardagur hennara.
Maria er vanligasta konufólkanavnið í Føroyum[1].
Kendar kvinnur sum eita Maria:
- Marie Curie, pólskur/franskur evnafrøðingur og alisfrøðingur.
- Maria Guttesen, føroysk songkvinna.
- Maria Pompeu, brasilskur sjónleikari.


text:
3. og seinasti partur av ferðafrásøgn frá talv olympiaduni í Tromsø 1. – 15. august 2014.
Skrivað hevur Hans Hjalti Skaale.
Sjeynda umfar er áhugavert Kazakhstan – Ukraina. Ukraina er frammanundan styrkismett sum næstbesta landslið í heiminum, bert Rusland er hægri ratað. Ukrainska liðið sær soleiðis út: Vassily Ivanchuk 2740, Ruslan Ponomariov 2717, Anton Korobov 2680 og Alexander Moiseenko 2707. Teir vinna eisini dystin 3,5 – 0,5. Maðurin á fyrsta borði er nakað heilt fyri seg, hann má bara upplivast. "Chucky", sum Ivanchuk ofta verður kallaður er ein maður, sum man við tað sama, man sær hann, ikki er í iva um, at her hava vit við eina heilt serliga persónligheit at gera. Chucky hevur í meir enn 25 ár verið millum heimsins allarbestu telvarar, og tað at hann ongantíð hevur verið heimsmeistari hóast hann hevur verið nær við fleiri ferð, skyldast helst hansara løgna verumáta og ringu nervar. Maðurin hevur onkuntíð ligið nummar tvey á styrkilistanum, og hevur bukað allar heimsmeistarar, men hevur eisini telvað út av lagi vánaligar kappingar viðhvørt. Hevur tó verið heimsmeistari í Blitz, og er eisini sera skrappur í blindtalvi. Hetta seinasta er eisini nakað sum hann brúkar undir talvinum, situr og gánar upp í loft, blundar, fyri síðani at flyta brádliga og klamsa niður á klokkuna. Flogvitið hevur ikki lisið Takt og tone hjá Emmu Gad tað er vist. Fretlar, snerkir, skríður og pilkar. Eisini har øll foreldur læra síni børn at lata vera.
Tá dysturin byrjaði, kemur mín spanski yvirmaður Jesus yvir til mín, og leggur mær eina við at vera sera varin við Ivanchuk. Be very careful, segði hann fleiri ferð við meg. Eisini fekk eg at vita, at tey kortini, sum vit dómarar skulu samla inn frá teimum ið telva, eftir lokið talv, skuldi eg ikki taka frá honum, hetta toldi hansara viðkvæma sinnið ikki. Maðurin leggur ikki stórvegis dent á at lata seg væl í, tað er týðuligt. Einari gulligari blusu og einari kaskett við sera stórum túti, við áskriftini Norge. Hendan setti hann á skrá. Minti ikki sørt um ein amerikanskan rappara í so máta. Ukrainska liðið er í fínum svørtum klædningsjakka við merkinum hjá talvsambandinum og onkrum sponsormerki. Hetta var helst ein gáva, sum allir á liðinum høvdu fingið. Sum tað fyrsta áðrenn dystur byrjaði, skræddi Ivanchuk seg úr hesum fína jakkanum, sum á ongan hátt passaði til hansara stíl, rullaði hann saman í ein pjøka og tveitti hann á gólvið við síðuna av stólinum har hann sat. Dysturin byrjar og alt gongur sína gongd.
Ein av sponsorunum til OL var ein fyritøka, sum letur vatn í fløskur, og í hesum sambandi var hvønn dag settur ein hálvur litur av vatni í fløsku til hvønn telvara. Nú eina ferð tá ein tími ella so er liðin, fer Chucky á WC, einki løgi í hesum. Men tá hann kemur aftur hendi tað løgna og sera skemtiliga sum sigur eitt sindur um hvussu løgin stavnurin er. Hann hevur nokk ikki vaskað sær hendurnar úti á WC sum vanligt er, men nú hann var komin aftur til talvborðið skuldi hetta gerast. Hann tekur vatnfløskuna, skrúvar proppin av, hellir seg til aðra liðina, og fer at stoyta vatn á fyrst aðra, síðani í hina hondina, beint uppiyvir har fíni jakkin liggur samanrullaður. Ikki eina men fleiri ferðir, eisini tváar hann andlitið so vatnið stendur út til allar síður, og spruttar á borðið og yvir á mótstøðumannin eisini, sum tíbetur fyri meg, einans flennur. Eg má ordiliga halda mær, fyri ikki at bresta út úr at flenna, og soleiðis er hjá fleiri sum vóru her nærhendis. Hetta endurtekur seg enn einaferð seinni í talvinum, sum hann at enda vinnur, men tá er fíni sponsorjakkin eisini heilt gjøgnumbloyttur.
Í áttanda umfari havi eg Georgia- Kazakhstan. Tvey lið sum eg havi havt fyrr í kappingini. Hin sprudlandi Baadur Jobava 2713 og ungi yvirlegni og illbrýnti liðleiðari hansara er líka brúnasíður sum áður. Dysturin endar 2 – 2.
Níggjunda umfar fái eg aftur tilluta Georgia at døma, men nú havi eg fingið nokk av brúnasíða. Eg eri ein av fyrstu dómarunum til sektor, og spyrji hann vinarliga um eg ikki kann fáa ein annan dyst at døma. Eg eri so mikið frekur og spyrji beint fram, um eg ikki kann fáa Russland. Hetta vil hann ikki vera við til, og spyr meg hví eg vil fáa ein annan dyst. Eg vil ikki siga honum sum er, at um eg møti brúnasíða enn einaferð, kann tað vera at vit fara til hendurs ella eg gevi honum ein lúsing, tí hann er so ótolandi og droyður, men siga meira diplomatiskt at eg havi nú fingið Georgia fyri triðju ferð, og tað hevði verið gott at sloppi at dømt onkran sum man ikki hevur havt fyrr. Ok sigur hann so, og eg fái Qatar – Ísland tillutað. Hetta er jú fínar greiðir, stuttligt at sleppa at døma Ísland.
Ísland hevur eitt sterkt lið, sum eftir teirra tykki, nokk bara hevði eitt ringt úrslit á leikunum, og tað var at spæla javnt móti Føroyum. Íslendska liðið er manna við Hannes Stefansson 2536, Hjorvar Steinn Gretarsson 2543, Throstur Thorhallsson 2426 og Helgi Olafsson 2555 allir við GM titlum. Dysturin endar við fýra javnleikum. Á fyrsta borði telvar Hannes móti Mohamad Al-Modiahki 2549. Vit eru instrueraðir frá Jesusi um, at tað er ikki loyvt at taka javnt áðrenn leik 30. Hetta tulkar hann á henda hátt, at fyrsti sum kann bjóða javnt er hvítur eftir leik 31. Tað er soleiðis, at tú kanst bert bjóða javnt í tínum egna leiki, meðan tín egna klokka gongur. Siga vit at svartur skal bjóða javnt, tá hann hevur flutt leik 30, hevur hann ikki gjørt leik 30 heilt lidnan (klokka hansara gongur) áðrenn hann bjóðar javnt. Hetta er júst tað sum hendi hjá Hannes og Mohamad, Hannes bjóðar javnt og hin tekur av, teir støðga klokkuni og rópa meg yvir. Nú eru góð ráð dýr. Eg sigi at møguliga hava vit ein trupulleika, biði teir sita stillar, tí eg má fara eftir mínum yvirmanni. Jesus kemur og tvingar hvítan at flyta ein leik afturat, eftir langa samrøðu, teir so gera og taka so remis. Dysturin endar við fýra jøvnum talvum. Ein fyrrverandi heimsmeistari er á liðinum hjá Qatar. Tað er Chen Zhu 2461. Hon er úr Kina, var heimsmeistari í kvinnudeildini 2001-04. Síðani 2006 hevur hon telvað fyri Qatar.
Tíggjunda umfar eg havi er millum Singapore og Peru. Nakað áðrenn umfarið byrjar síggi eg Takis, sjálvan yvirdómarin koma skrittandi niðan móti borðinum har eg eri í holtur við at gera alt klárt. Eg síggi at hann hevur eitt fast eygnabrá rættað ímóti mær, og eg hugsi, hvat er nú áfatt. Hann kemur so til mín og spyr um tað var eg, sum dømdi dystin ímillum Ísland og Qatar, eg játti. So loypur skriðan. Eg skuldi havt viðurkent javnleikin hjá Hannes og Mohamad í gjár eftir 30. leik hjá svørtum, hetta skuldi eg vita, og eg skuldi annars syrgja fyri at kenna talvreglarnar, og viðtøkurnar fyri kappingina. Eg skuldi so fara at siga honum, at eg bert hevði gjørt eftir ordrum, og at tað annars var Jesus sjálvur, sum hevði fingið teir báðar at gera ein leik eyka. Tá kvetti hann meg av áðrenn eg hevði fingið sagt nakað. Líka skjótt sum hann var komin, vendi hann sær burtur aftur, og eftir stóð eg sum ein bardur hundur, við minus í bókini. Annars eitt róligt umfar og Peru vinnur 4 – 0.
Á fyrsta borði hjá Peru situr Julio E. Granda Zuniga 2663. Ein sera dámligur maður um tey 50 árini, við einum hópi av fjepparum. Ein øgilig rúgva, bæði kvinnur og menn, serliga úr londunum í Suðuramerika, koma til borðið, at taka myndir av manninum, eg hoyri fólk tutla, onkur sigur: My all time favorite chessplayer.
Tað sum fjølmiðlarnir tosa mest um eftir tíggjunda umfar er, at heimsmeistarin Magnus Carlsen, sum ikki hevur havt eina góða kapping, og aftur í dag tapti, er rýmdur. Verður ikki við í seinasta umfarinum, og heldur ikki til endahátíðina, sum ætlanin hevur verið. Hetta eru norsku fjølmiðlarnir alt annað enn nøgdir við.
Seinasta umfar, Lettland móti Slovakia. Eg endi við at døma enn ein úr hinum heilt fína 2700+ klubbanum. Á fyrsta borði hjá Lettland situr Alexei Shirov 2709
Seinasta umfar var annars sermerkt á tann syrgiliga hátt at ein maður doyði. Í hesum stóra betongbunkaranum har telvað verður, er annars heilt merkiliga stilt. Er tað onkur sum hevur hug at tosa, so verður hann beinan vegin hússjaður niður, og tað ikki við mýkindum. So tá man hevur verið í einari slíkari tigandi høll í so nógvar dagar, so er tað ein serligur hvøkkur tá knappliga róp kemur í, og allur salurin heilt av sær sjálvum vendur sær móti har rópini koma frá. Tað næsta sum hendi er, at ein av mínum dómarafelagum kemur stórleypandi ígjøgnum salin og rópar doktor, doktor. Og tit kunnu ætla at nú er rættiligur røringur í fjøldini. Vit sum ávegis til Noregs ikki hoyrdu annað enn um eina terroratsókn hugsa straks í sovorðnum banum, og her eru sjálvandi mong fólk, sum mótvegis okkum í norðanlondum, kenna alt ov væl til atsóknir og harðskap. Tað sum síðani hendi var, at læknin kemur rennandi við einum hjartastartara, hetta er kanska fyrstu ferð at fleiri í salinum hava sæð ein slíkan, og onkur fer at rópa: Weapon, weapon. (Altso onkur helt at hjartastartarin er eitt vápn.) Tað næsta, sum hendi kennist líka sum ein tsunami, tá fyrst nøkur fá, síðani fleiri og síðani í hundraðvís, storma við sjógv á bak ímóti hvørjari sprekku, sum er í bunkaranum. Eftir nakrar minuttir sum kennast heilt øgiliga langir, er ein mjúk kvinnurødd í hátalaranum, og sigur at einki vandamikið er áfatt, og biður fólk sessast aftur við teir 64 puntarnir. Tá eitt korter er gingið, er klárt at byrja aftur. Tá varnist eg, sum eisini eri merktur av tilburðinum, at ein av klokkunum ikki var støðga, og skal stillast inn av nýggjum. Nú eri eg í knípuni, eg dugi at stilla klokkurnar inn tá byrja verður. Men nú eg skal geva tí eina telvarinum hesar mistu fimtan minuttirnar aftur, má eg hava hjálp. Tað fellur ikki í góða jørð hjá einum illa sperdum spælara úr Slovakia, støðan á borðinum er frammanundan ikki góð. Øll frustrarsjónin um hendan óduguliga dómaran sum ikki dugur at stilla klokkuna, fær nú frítt spæl. Hann lesur illbønir niður yvir meg, og er alt annað enn blíður. Eg eri vísur í, at hetta er meir enn til reyða kortið, men eg lati ivan, og ytru umstøðurnar sum júst verið hava, koma honum til góða. Tí satt at siga, so skilji eg ikki eitt orð, tí úrløðingin fer fram á hansara egna tungumáli. Eg eri fattur, spyrji mín grannadómara um hjálp, hann dugir ikki at flyta klokkuna, so fari eftir honum yvirav, hann dugir gudhjálpitúmær heldur ikki at flyta klokkuna. (Gott at tað ikki bara eri eg, so havi eg onki at skammast um hóast alt.) Síðani fái eg eyga á sera dugnaliga australiumannin Dave sum eg havi tosað við fleiri ferðir fyrr, og hann fær so stilla klokkuna, og dysturin fer í gongd aftur. Alt spælir væl av og dysturin endar 2 – 2.
Um kvøldið er endahátíð, nú er ikki gjørt líka nógv burtur úr, sum tá tað byrjaði. Vinnandi liðini deild upp í fimm raitingbólkar og borðvinnarar í opnum og kvinnubólkinum fáa heiðursmerki. Russland vann OL fyri kvinnur og Kina vann fyri fyrstu ferð tann opna bólkin. Føroyska liðið endaði á einum 81. plássi, nakað aftanfyri styrkismetingina frammanundan. Tað er ikki yvir at dylja, at í flestu førum eru telvarar heldur strammir í betrekkinum, takka fyri medaljunar uppá ein stillan og kontrolleraðan máta, men ikki kinesararnir. Tað var sera stuttligt at síggja kinesiska liðið, flestu eru sera ungir menn, og teir vóru so sera glaðir fyri at standa ovast á pallinum. Hetta bæði merktist og sást, teir hoppaðu og dansaðu og kystu steypið. Ekta gleði, sum veruliga klæddi endanum, og teimum sjálvum sera væl.
OL er ein sera stór og strævin ítróttarstevna, og vit dómarar eru í hvussu er sera troyttir nú liðugt er. Í bussinum ávegis til enda hátíðina, eru flestallir á einum máli um, eisini eg, at hetta er avgjørt seinastu ferð vit eru við. Høvdu vit vita av, at vit skuldu koyrast so hart, og at vit búðu so langt burtur frá sjálvum býnum, høvdu vit als ikki verið komnir.
Nú trínur varaforsetin í oljuríka Aserbadjan upp á pallin, hann er eisini formaður í nevndini, sum skal fyriskipa næstu olympisku leikirnar, teir skulu vera í Baku í Aserbadjan. Hann fær FIDE flaggið, við riddaranum og áskriftini: Gens una sumus (Vit eru ein familja), í varðveitslu frá borgarstjóranum í Tromsø, og fer so fram til mikrofonina. Býður øllum at vera vælkomnan til næstu leikirnar, og hevur í hesum sambandi ein film við sær, sum skal vísa okkum umstøðurnar har næstu leikirnir skulu vera, spælihøllina, hotellini, og býin. Filmurin er kanska tríggjar minuttir til longdar, og brádliga kenni eg meg slett ikki so avgjørdan meira, um at hetta var seinastu ferð eg skal til OL. Tað sama ger seg galdandi hjá hinum dómarunum sum eg tosi við, tá vit umsíðir hava reist okkum upp aftur. Síggjast við Kaspiska havið, í glæstriborgini Baku um tvey ár. Livst so spyrst.
Morgunin eftir er heimferðartíð. Eg biði farvæl við Mogens og Ukrainaran sum vit báðir Mogens, enn ikki hava kunnað tosað eitt einasta orð við vegna máltrupulleikar. Flúgvi úr Tromsø til Oslo. Síðani úr Oslo til Keypmannahavnar og síðani til Føroya. Umborð á Atlantsflog komi eg av tilvild at sita undir liðini á einum klønum konufólki í svørtum klæðum, eg síggji at hon er í fjallastivlum úr leðri og eisini er hon í regnjakka. Eg eri ikki seinur at seta hana í bás, hetta er heilt vist ein av undirsáttum Poul Watsons, eitt steinbýtt Sea Shepard fólk, sum nú við lívinum sum insatsi, ætlar at støðga føroyingum at drepa grind. Vit sita soleiðis lið um lið, eg hugsi um eg nú skal fortelja henni, at hon ikki er serliga vælkomin til Føroya, og at vit meta okkum at hava fullan rætt til at reka eina burðardygga hvalaveiðu, sum vit hava gjørt í øldir. Men eingin sigur nakað, slíkt fólk flættast ikki við, so best er at tiga. Tá innflúgvingin til Vágarnar er byrja, fái eg ikki hildið mær meira. Eg síggi at hon situr og lesur í eini bók, stundum hyggur hon í orðabók tá hon ikki kennir teknið, og spyrji hana um hon lesur kinesiskt. Nei sigur hon, hetta er japanskt, eg eri til stuttleika farin at læra meg at lesa japanskt. Sigur seg vera úr Sveis, hevur ongantíð verið í Japan, ei heldur í Føroyum, hon er rúmdargranskari, og í løtuni arbeiðir hon við at gera eitt tól, sum skal nýtast til kanningar uppi á gongustjørnuni Mars. Hon skal í Føroysku fjøllini at leita eftir onkrum staði, sum er mest átøkt Mars, har tey kunnu royna hetta tól.
Hetta er so langt úti, at eg eri sannførdur um at hetta er tann kolasvarta lygn, helst ein ramsa, fyri at verja seg sjálvan og síni veruligu ørindi í Føroyum. Eg biði hana ikki tvætla, og siga mær um hon ikki er frá Sea Shepard og skal til Føroya at støðga grindadrápi. Hon hyggur undrandi uppá meg, sigur seg ikki vita, hvat tað er fyri ein felagsskapur. Heldur fast við at hon er rúmdargranskari. Fyri at leggja trumf á, spyrji eg so um hon so trýr uppá Aliens? Og uttan at blunka sigur hon ja, at hon trýr uppá, at onkur formur fyri lívi finnist í teirri óendaligu rúmdini. Eg meini tað, kanska er tað ikki lygn, sum afturvaldi FIDE forsetin, sum vann stóran valsigur móti Kasparov, at hann er blivin kidnappaður av Aliens. Okkara forseti, Finnbjørn Vang, bleiv á leikunum valdur til varaforseta í Europeisku talvsamgonguni.
Tá eg eri komin heim, hoyri eg samrøðu í fjølmiðlunum við hesa kvinnu, um at tey á onkrum fjalli í Suðuroy, eru í holt við at roynda onkur tól, sum skulu nýtast uppi á Mars. Sendi henni ein vinarligan tanka. Ein sera áhugaverdur og hendingaríkur túrur er komin at enda.


text:
Føroyar taptu tepurt 2½ – 1½ fyri Bosnia-Herzegovina í øðrum umfari á talvolympiaduni í Georgia dag.
Martin Poulsen vann á fjórða borði, og Helgi Dam Ziska telvaði javnt á fyrsta borði. John Rødgaard og Olaf Berg taptu.Dysturin sá út til at enda javnur, men John Rødgaard, sum sat við síðsta talvinum, tapti í javnari støðu eftir stórt mistak í 51-instjúgunda leiki.
Bosnia-Herzegovina er styrkismett hægri enn Føroyar og var favorittur at vinna dystin.
Bosnia-Herzegovina hevur staðið seg væl á talvolympiadum síðan tað gjørdist sjálvstøðugt eftir borgarakríggið á Balkan fyrst í 90-unum. Besta OL-úrslitið er annaðplássið í 1994.
Føroyar vunnu í gjár 3½ – ½ á Sierra Leone.
Triðja umfar er í morgin. Hvat mótstøðuliðið hjá Føroyum verður er ikki greitt fyrr enn seinni í kvøld.


text:
Norðborg landar í Ánunum í morgin
vinna05-11-2017 - 20:55 - Jóanis Nielsen
Norðborg var á Fuglafirði í nátt, har teir bunkraðu og pumpaðu lýsi í tangarnar hjá Havsbrún, só fóru teir út aftur at arbeiða tað undan, sum teir høvdu í tangunum og gjørdu annars skipið reint.
Um 2-tíðina í dag komu teir í Ánirnar við 1.380 tonsum av frystum og 290 tonsum av mjøli, sum teir skulu landa í Ánunum í morgin. Av teimum 1380 tonsunum av frystum eru 1.260 tons sildafløk og 120 tons er heilfryst sild.
Vit hava tosað við skiparan Hans Klakkstein, hann segði, at tað er góð sild, teir hava fiskað, støddin liggur frá 380 til 400 gramm.
Hans segði eisini, at hann ivaðist í, um teir fara nýggjan túr týsdagin, veðurforsøgnin er einki serlig, so tað kann væl henda, at teir bíða til seinni í vikuni.
Hans segði eisini, at teir nú bert hava kvoto til ein sildatúr afturat í ár.


text:
- Tíðindi, mentan og ítróttur
Europa Leauge á skránni í kvøld
NSÍ spælir á heimavølli á Svangaskarði móti skotska Hibernian. Skotska liðið vann fyrra dystin 6-1. Dysturin á Svangaskarði byrjar klokkan 19:45, og útvarpið sigur frá.
KÍ spælir á útivølli móti Zalgiris Vilnius úr Litava. Fyrri dysturin endaði við 2-1 sigri til litavska liðið. Tann dysturin byrjar klokkan 18, føroyska tíð.
B36 spælir somuleiðis á útivølli. Tað er ímóti Mladost Podgorica úr Montenegro. Fyrri dysturin endaði 0-0. Tann dysturin byrjar klokkan 19:30, føroyska tíð.
Sí eisini


text:
Tvey orð, sum ofta koma í bland, eru hurð og dyr. Samband er eisini ímillum tey, men tey hava kortini ymiska merking. Dyr er inngondin til hús og rúm, meðanhurð er plátan í durunum, sum vanliga gongur á hongslum. Vit lata sostatt hurðina upp, tá ið vit fara inn í eitt rúm, um hon ikki longu er opin, og vit kunnu lata hana aftur eftir okkum, tá ið vit eru komin inn. Men tá ið vit fara inn í eitt rúm, fara vit inn gjøgnum dyrnar, ikki inn gjøgnum hurðina. Og tað er øvut at siga, at hann ella hon stendur í hurðini, í hvussu so er tá ið talan er um fólk. Eitt nú ein knívur kann sjálvsagt standa í hurðini, men fólk standa í durunum.
Dyr er kvennkynsorð, og tað er eisini altíð fleirtalsorð. Í hvør- og hvønnfalli eitur tað dyrnar, tá ið tað er bundið, meðan tað eitur durunum, ikki dyrnum, í bundnum hvørjumfalli. Hann fór sostatt inn gjøgnum dyrnar, men hann stóð í durunum.


text:
Orð og lag: Steintór Rasmussen
Eg minnist mítt heim, mín bý – og mína ungdómstíð,
summarkvøld, dans og aðrar løtur,
tá fullmánin flenti at tær, og elskhug’ í luftini var,
í kvøld vit skulu ganga gamlar gøtur.
Nú vágin er spegilsklár, í lotinum flákrar títt hár,
Gras og steinar nema tínar føtur,
her gingu vit hond í hond, mong kvøldini fram við strond,
her vit bæði festu sterkar røtur.
“Á mínum cowboyjakka eitt friðarmerkið stóð,
og vit sungu saman tá “All you need is love”,
lívið tað var okkara – vit áttu hesa tíð,
vit høvdu egnar tankar, og vit vildu vera frí.”
Vit eiga eitt heim, ein bý – men nú er ein onnur tíð,
eg sakni fjørusand og grønar fløtur,
tá dagsins stríð er av, at býurin ikki svav,
men fólk tey funnu út til hugnaløtur.
Tað vakra hugtekur øll – víkirnar, eiði og fjøll,
sum skaptu lív og kor, ja, henda býin:
hetta var fedranna vón, í dag er ein onnur sjón;
hvat bjóðar okkum nú tann nýggja tíðin?
“Eg slitið havi jakkan, har mítt friðarmekri stóð,
men inni í mær sjálvum dansa enn tey somu ljóð,
:/:tað er nú, vit skulu liva, tað er nú, vit eiga tíð
og kærleika til heimlandið, til fólk og henda bý:/:”
Eg altíð vil kenna tað væl, eg elski jú haga og dal
og alt, sum í náttúru tíni dregur,
vøkur ert tú á nátt, dagurin lýsir brátt,
í ørmum mínum liggur tú og svevur.


text:
Tilbúgvingarætlan
Tilbúgvingarætlan
Tilbúgvingarætlan í sambandi við álvarsliga sjúku, vanlukku, deyða ella annan miss.
Inngangur
Okkum, sum dagliga hava við børn at gera, er greitt, at børnini knýta seg tætt at teimum vaksnu, sum eru um tey í gerandisdegnum. Í dag er tað ofta soleiðis, at næmingarnir knýta seg sera tætt at okkum lærarum og starvsfólki annars á skúlanum. Vit fáa at vita um tær stóru hendingar, sum næmingunum hava verið fyri, og fáa høvi at taka lut í gleði og sorg næminganna.
Tað er lætt, tá ið tað snýr seg um gleðiligar tilburðir í lívi næminganna, men torførari, tá ið tað snýr seg um sorg og syrgiligar tilburðir, sum summir næmingar tíverri ikki sleppa undan.
Tað liggur eisini í tíðini at seta orð á øll fyribrigdi, sum henda í lívsins viðurskiftum. Tað, sum fyrr var friðhalgað at tala um og tagt burtur, elvdi stundum til sálarliga innilokan, einsemi og døpurhuga, sum so aftur elvdu til forðingar fyri menning og læring.
Henda tilbúgvingarætlan skal vera amboð okkara at nýta í teimum førum, har vit hava onkran, sum verður raktur av sorg. Hon skal somuleiðis gera okkum lærarar og starvsfólk á skúlanum tilvitað um tann leiklut, sum vit hava í arbeiði okkara, tá ið tað snýr seg um at hjálpa teimum næmingum, vit hava ábyrgdina av.
Endamálið er sostatt í greiðum orðum at siga, hvussu vit gera, tá sjúka, vanlukka ella deyði rakar okkum í skúlanum ella ein av okkara nærmastu. Vónandi kann tilbúgvingarætlanin lætta um ta truplu støðu, vit eru í, tá sorgin rakar.
Stuðulsbólkur
Skúlin skal altíð hava ein stuðulsbólk. Í honum sita 3-5 áhugaðir lærarar, umboð fyri leiðsluna og heilsusystirin.
Uppgávan hjá stuðulsbólkinum er:
- at virka sum stuðul, har tørvur er á tí
- at taka saman um og eftirmeta tiltøk í árinum, sum fór
- at fylgja við, hvat kemur út av viðkomandi tilfari og á annan hátt halda við líka og nema sær nýggja vitan um evnið
- at dagføra tilbúgvingarætlanina
- at kunna nýggjar lærarar um tilbúgvingarætlanina
- at kunna heimini um tilbúgvingarætlanina
- at dagføra heimasíðuna
- Stuðulsbólkurin skal hava regluligt samband við prest
Stuðulsbólkurin kann eisini:
- skipa fyri fundum, fyrilestrum ella evnisdøgum
- kunna aðrar lærarar um nýtt tilfar, skeiðstilboð o.s.fr.
Uppgávan hjá leiðsluni
Hava eina sorgarbók, har hendingar verða skrivaðar í, dagfestingar o.s.fr. Fylgja við teimum einstøku førunum
- Syrgja fyri, at flaggið kemur upp
- Syrgja fyri, at dagførdar telefonketur eru fyri hvønn flokk og lærararnar
- Taka sær av samskifti við fjølmiðlarnar
- Senda blómur/krans
Felags missur:
Hevur næmingur verið leingi burtur vegna sjúku ella annað:
- flokslærarin/toymið tosa saman og tosa við foreldrini fyri at kunna seg um støðuna
- avtala kann verða gjørd við foreldur um kunning inni í flokkinum
- flokslærarin kunnar flokkin og starvsfelagar
- tosað verður við teir flokkar, har tann sjúki hevur systkin
- flokslærarin ella annar lærari, sum er tætt knýttur at næminginum, skipar fyri tiltøkum – t.d. vitjan á sjúkrahúsi ella heima, senda brøv/tekningar og føðingardagsgávu
- gera vitjanarlista í samráð við foreldrini
- næmingurin verður kunnaður um tað, sum fyriferst á skúlanum, so hann alla tíðina kennir seg knýttan at hópinum
- flokslærarin kunnar toymið og hinar lærararnar við hóskandi millumbili um støðuna
- flokkurin ger tiltøk, tá ið næmingurin kemur aftur, t.d. hugnatíma
Tá ið næmingur doyr
Hevur næmingur verið leingi sjúkur:
Flokslærarin boðar leiðsluni frá og leiðslan kunnar allar lærararnar um støðuna
flokslærarin/toymið kunna flokkin
morgunin eftir ella so skjótt til ber kunnar leiðslan allar næmingarnar um hendingina og greiðir somuleiðis frá, hví flaggað verður á hálvari stong
saman við kunningini fylgir eitt ritual – faðir vár, tendra ljós, blómur, tøgn í 1 minutt o.a.
flaggið verður vundið á hálva stong
Doyr næmingur brádliga
Tá ið deyðsboð eru, verða flokslær. og leiðsla kunnað
flokslærarin ella annar lærari setur seg í samband við heimið fyri nágreiniliga at vita, hvat er hent og hvussu støðan er
leiðslan boðar til fundar, so skjótt boðini eru komin
flokslærarin/toymið kunnar flokkin
morgunin eftir ella so skjótt til ber kunnar leiðslan allar næmingarnar um hendingina og greiðir somuleiðis frá, hví flaggað verður á hálvari stong
saman við kunningini fylgir eitt ritual – faðir vár, tendra ljós, blómur, tøgn í 1 minutt o.a. prestur er møguliga hjástaddur
tá ið øll vita um hendingina, verður flaggið á skúlanum vundið á hálva stong
umráðandi er, at næmingarnir í flokkinum fáa høvi at tosa um hendingina; tí er neyðugt, at meira enn ein lærari er hjástaddur tann dagin. Geva rúm fyri, at næm. kunnu práta, spyrja og vísa kenslur
ikki sleppa børnunum heim einsamøllum, men avtala við foreldrini at koma á skúlan eftir børnunum.
Flokslærarin setur seg í samband við foreldraumboðini, sum síðani boða øllum foreldrunum frá at koma á skúlan eftir børnunum og somuleiðis til eina samkomu
Práta við foreldrini í flokshølunum um tað, sum hent er, so øll fáa somu kunning um hendingina, og kunna øll um t.d. jarðarferð og ta ætlan, sum skúlin hevur, hvat meira skal henda. Syrgja fyri, at øll børnini fara heim við onkrum vaksnum
flokkurin og skúlin senda krans ella blómur
flokkurin verður við til jarðarferðina saman við foreldrum sínum
skúlin verður stongdur til jarðarferðina og flaggið á hálvari stong
næmingarnir gera eina minningarbók um næmingin, sum heimið fær
okkurt serligt verður gjørt við plássið hjá næm. nakrar dagar ella restina av skúlaárinum, t.d. mynd, blomstur, ljós o.a.
ein limur úr sorgarbólkinum/stuðulsbólkinum verður knýttur at flokkinum
skriva minningarorð
flokslærarin fylgir øllum upp. Bjóðar foreldrunum t.d. til hugnaløtu á jólum
føðingar- og deyðsdagurin verða merktir
vitjan á grøvini
Tá lærari doyr
leiðslan setur seg í samband við familjuna ella øvut
leiðslan boðar til fundar og kunnar allar lærararnar (telefonketan) og morgindagurin verður lagdur til rættis
flokslærarin/toymið fer inn við sínum flokki og kunnar næm., áðrenn øll hittast í høllini til eina minningarløtu
flaggið verður vundið á hálva stong
skipað verður fyri minningarsamkomu. Leiðsla ella annar lærari/prestur hevur eina minningartalu. Sangur, tala, faðir vár,ljós, tøgn 1 min.
í flokkunum, sum lærarin er knýttur at, verða foreldrini (foreldraumboðini fáa boð) biðin um at koma á skúlan til kunning, samtalu og at fylgja børnunum heim
lærarar fara heim til familjuna. Halda sambandið við líka
geva familjuni tilsøgn um hjálp, t.d. til jarðarferðina
skúlin er stongdur, tann dagin jarðarferðin er
minningarorð í bløðini
Missur hjá tí einstaka:
Tá foreldur/systkin hjá næmingi verða rakt av álvarsligari sjúku ella vanlukku
Flokslærarin ella annar lærari (sum næmingurin ella foreldrini føla seg knýtt at) kunnar allar lærararnar, sum hava flokkin, um støðuna.
Hevur næmingurin onnur systkin í skúlanum, tosa allir lærararnir saman um støðuna.
Tað er av stórum týdningi, at eisini hinir næmingarnir í flokkinum fáa at vita, hvat er hent, og eisini foreldrini. Hesi uppgávuni má flokslærarin taka sær av.
Eisini má flokslærarin gera hinum næmingunum greitt, at viðkomandi næmingur, sum hevur sjúk foreldur ella systkin, kann hava ógvuliga skiftandi sinnalag/atburð.
Kunna næmingarnar um sjúkuna við at greiða teimum frá øðrum líknandi tilburðum, brúka ymiskt tilfar í undirvísingini, sum hóskar til akkurát henda tilburðin. Lærarin kann kunna seg hjá bókavørðinum um tilfar.
Tá næmingur missir foreldur ella systkin
Flokslærarin kunnar leiðslu og lærarar um tilburðin
Flaggið verður vundið á hálva stong og umboð frá sorgarbólkinum kunna allar flokkarnar
Flokslærarin/toymið kunnar flokkin og foreldur um tilburðin (t.d. foreldraumboðini)
Vera inni í flokkinum, t.d. kann prestur vera hjástaddur
Flokslærarin kunnar foreldur/avvarðandi og næmingin, at vit tosa um andlátið í tímanum (avmystifisera)
Um systkin eru í øðrum flokkum, verður felags mannagongd fylgd í øllum avvarðandi flokkum
Lærarar fara heim til familjuna og geva tilsøgn um hjálp, t.d. til jarðarferðina
Lærarartoymið og foreldraumboðini skipa fyri, at flokkurin kemur við til jarðarferðina saman við foreldrunum
Flokkurin fær frí, tann dagin jarðarferðin er
Fyrsta morgunsangin aftaná kann minningarløta vera
Vera um næmingin ta fyrstu tíðina aftaná (uml. 1 ár). Royna av og á at fáa eitt prát við næmingin, tá tað hóskar seg
Flokkurin sendir blómu ella krans


text:
Orð: Marius Johannessen
Lag: Hans Jacob Højgaard
Viðmerking: Yrktur veturin 1942-43.
1. Góða mamma, kom nú og set teg her hjá mær,
sig mær eina søgu og syng so fyri mær,
tel um trøll og huldufólk, um skip og stóra hval,
og syng um sól og summardá’, um fugl og grønan dal.
2. Hví er grasið grønt, mamma, hví er luftin blá?
Summardáin hvítur og døgg á hvørjum strá?
Hví er kalt, tá kavi er, og heitt, tá sólin skín’?
Og sig mær, mamma, hví er tú so góð vid beiggja tín?
3. Legg teg nú og sov, góða lítla barn hjá mær,
droym um summardáar og eingilin hjá tær,
sov so, lítli beiggi, Jesus pápi signi teg,
hann verji og hann styrki teg á øllum tínum veg.


text:
Henrietta Nielsen og Pætur Albinus eru FM-vinnarar í blandaðum tvímansleikie eftir at hava vunnið finaluna 3-1 á systkununum, Duritu F. Jensen og Fróða F. Jensen. Spenningur varð, tá støðan var 1-1 í settum, men so settu Henrietta og Pætur
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
Royndir gera tað møguligt fyri teg at kenna feilir aftur, næstu ferð tú gert teir.
Oscar Wilde


text:
Allar innkallingar til kanning og viðgerð á Landssjúkrahúsinum verða nú sendar borgarum umvegis Mínboks.
LS sendir umleið 120.000 innkallingar út árliga til borgarar, sum hava tørv á tænastunum hjá stovninum. Eini 15.000 føroyingar hava longu meldað seg til Mínboks.
Borgarar sum ikki hava Mínboks fáa innkalling sum bræv eins og áður. Tó er nýggja arbeiðsgongdin til gagns fyri bæði borgarar og starvsfólk, so Landssjúkrahúsið fegnast um, at borgarar hava tikið so væl ímóti Mínboks.
Í eina tíð hava ávísar deildir sent innkallingar út umvegis Mínboks sum eina roynd, og nú er avgjørt, at talgildu innkallingarnar skulu umfata allar deildir hjá Landssjúkrahúsinum.
Hetta vil betra um samskifti við borgaran, sum eisini fær skjótari samband við Landssjúkrahúsið. Borgarin fær nevniliga møguleika at samskifta beinleiðis við Landssjúkrahúsið umvegis Mínboks og t.d. broyta ásettu tíðina.
Hetta letur seg gera, tí at Mínboks er umfatað av datatrygdini, sum er ásett við lóg og tryggjar, at viðkvæmar upplýsingar ikki falla í hendur á óviðkomandi.
Talgilding av innkallingum í føroyska heilsuverkinum er eitt frambrot innan samskifti við borgaran, tí við hesi skipanini ber til trygt at svara og samskifta um viðurskifti, sum áður bert var møguligt umvegis telefon ella vanligt bræv.


text:
Ari av Rana
02.02.2018 - 09:32
Mentan > Mentan > Konsertir
Fleiri spennandi útlendsk og føroysk nøvn fara á pall á Vaglinum í Havn leygarkvøldið 21. juli, tá Tórshavnar Ítróttarráð fyri fimtu ferð skipar fyri Tórsfest. Longu nú er greitt, at Burhan G, Danny & The Veetos og Burak Yeter verða millum nøvnini. Og í dag kunngera fyriskipararnir, at Signar í Homrum eisini fer at luttaka.
Signar í Homrum telist millum best umtóktu tónleikararnar í landinum í løtuni. Vit kenna hann við løgum sum ”Tað er gott at elska”, ”Mín skattur” og ”kærleikans mátt” sum nærum eru blivin fólkaogn.
Signar í Homrum hevur verið virkin tónleikari og sangskrivari í mong ár, har hann spældi nógv ár við bólkinum Kjølum. Seinnu árini hevur hann verið sangari í bólkinum Rox samstundis sum hann hevur staðfest sína støðu sum solistur.
Signar spælir saman Henningi Nicodemussen og John Johansen, og teir fara uttan iva at fáa alla fjøldina at syngja við á Okkara Tórsfest 2018.


text:
soleiðis leggur kroppurin seg niður á jarðarskorpuna
sum jarðarskorpan ber kroppar sínar
Hetta brotið úr savninum Djúpini eftir Vónbjørt Vang, sum Forlagið Eksil gevur út, er um tilverunar og náttúrunar vøkru og lívsjáttandi ringrás. Djúpini er eitt savn av prosalyriskum tekstum og yrkingum, sum tematiskt snúgva seg um at vera tætt at menniskjum, sum eru komin upp í ellisárini ella skulu doyggja. Savnið er í nógvum fláum. Ein flá í savninum er um tey støð og tey menniskju, ið mynda okkum. Ein onnur er um at sansa og skilja okkum sjálvi, meðan okkurt doyr og forgongur. At vera nærverandi, meðan vit hyggja at tí. Sum yrkjarin skrivar: “eg leggi hond mína á høvur títt/ júst sum tú legði hendur tínar í lív mítt/ soleiðis sum hendur hava ligið á hondum/ soleiðis leggja vit hendur sum aðrar hendur hava lagt." Hóast dapra evni insistera yrkingarnar uppá, at deyði og forfall eisini rúma ljós og vakurleika. Á hendan hátt skrivar Vónbjørt seg nærri at deyðanum, forfallinum, men eisini gróðrinum, sólini og degnum.
Ein dagur nærri deyðanum - ein dagur í lívinum
Savnið fevnir um eitt samdøgur, frá tí sólin rísur til hon setur. Yrkingarnar eru býttar sundur í sjey partar. Hvør partur byrjar við einum prosalyriskum, náttúrusansandi broti, har yrkjarin heilsar sólini, havinum, manntóma landslagnum, urtagarðinum og húsinum, alt eftir hvar á degnum vit eru stødd. Hvør partur snýr seg um tað sama: at vera tætt at menniskjum, sum eldast ella skulu doyggja, men snýr seg samstundis eisini um náttúruna, um málið, um ljósið, um myrkrið og um mynstrini, ið hóast alt til tíðir kann tykjast fløkjasligt, finnast alla staðir. Yrkjarin heilsar eisini sínum egna savni Millumlendingar frá 2011, har yrkingin, ið byrjar við "alt flytur seg" er ein millumtekstur, haðani træðrir verða drignar fram til hetta næsta savn.
Bókin verður løgd fram á G!festivalinum í Syðrugøtu 15. juli. 2017 Kl. 14.
Vónbjørt Vang er rithøvundur, cand.mag, bókavørður og forkvinna í Rithøvundafelag Føroya. Hon hevur skrivað stuttsøgur og yrkingar í tíðarritum og søvnum, og debuteraði í 2011 við yrkingasavninum Millumlendingar.


text:
Glaskvoysa, øvutikjaftur (kvoysuættin)
Lepidorhombus whiffiagonis
(Walbaum, 1792)
Stødd: Glaskvoysa verður neyvan longri enn 60 cm.
Dýpi: Hon er úr 40 metra dýpi niður á minst 500 metra dýpi.
Litur: Á vinstru síðu eru smáar glaskvoysur gráligar, og stórar eru grábrúnar. Oftast eru tveir kámir, døkkir blettir aftast á ávikavist ryggfjøðurini og gotfjøðurini. Hon er gráhvít ljósumegin. Hon hevur einstakar veikar, myrkar blettir runt á kroppinum. Smáar glaskvoysur eru nakað glærar.
Lýsing: Glaskvoysa er vinstravendur flatfiskur. Ryggfjøðurin er av gronini aftur á klingruna. Gotfjøðurin er frá gotinum aftur á klingruna. Hesar báðar fjaðrarnar enda inni undir klingruni høgrumegin. Uggafjaðrarnar eru smáar, fjøðurin hvítumegin er bert til helvtar so stór sum hin.
Búkfjaðrarnar eru breiðar við festið, men annars smáar. Sterturin er rættiliga stórur og gongur út í ein lítlan spíss. Hon hevur stór eygu, ið sita tætt saman, stóran upprendan kjaft. Strikan er nógv bogin oman fyri uggafjøðurina.
Eyðkenni: Vinstra síða vendir upp. Teir smáu fiskarnir eru næstan gjøgnumskygdir. Ryggfjøðurin og gotfjøðurin ganga ‘afturum’ yvir á hvítumegin afturi á klingruni.
Týdningur: Hon fæst sum hjáveiða í troli, men bert í smáum nøgdum. Tær stóru eru góður matfiskur. Hevur lítlan vinnuligan týdning.
da: Glashvarre, en: Megrim, fr: Cardine franche, ís: Stórkjafta, no: Glasshvarr, tý: Flügelbutt - Migram
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Flatfiskar Pleuronectiformes
14 ættir eru í flatfiskahópinum við 134 slektum og 678 sløgum.
Av hesum eru undir Føroyum 2 ættir við tilsamans 11 slektum og 11 sløgum:
Flatfiskarnir eru eyðkendir við teirra flata og asymmetriska kropskapi, har onnur síðan vendur upp og hin niður. Nýklakt yngul, ið livir uppi í sjónum, hevur vanligt fiskaskap, men eftir eina tíð sum yngul byrjar annað eygað at flyta seg yvir á hina síðuna, og fiskurin fær sítt flata skap. Á onkrum av flatfiskunum verður tó annað eygað verandi á kantinum á høvdinum. Yngulin byrjar nú at svimja á síðuni. Umleið samtíðis fer fiskurin niður á botnin at vera. Eygnasíðan fær dimman lit, og blindasíða ljósan. Teir hava eina langa ryggfjøður og eina langa gotfjøður. Fyri tað mesta liva teir sum botnfiskar, men eru tó uppi í sjónum viðhvørt, onkur sløg regluliga.
Í útheiminum eru onkur sløg, sum liva í feskum vatni. Við Føroyar er okkurt slag, sum fyri ein part er í feskum vatni og í blandingsvatni, men annars livir flatfiskur í sjónum.
***
Eitt sindur um flatfiskarnar
Undir Føroyum eru bæði vinstravendir og høgravendir flatfiskar.
Á vinstravendum flatfiski vendir vinstra lið upp, og á høgravendum flatfiski vendir høgra lið upp.
Allar kvoysurnar, glaskvoysa, norskakvoysa og hvasskvoysa, eru vinstravendar.
Allir hinir flatfiskarnir, hvassasprek, kalvi, svartkalvi, lálla, skrubba, tunga, ósaskrubba og reyðsprøka, eru høgravendir.
Eyguni eru tímegin, sum vendir upp.
Tann síðan, sum vendir upp, er altíð dimmari enn hin, og hon verður ofta nevnd bakið, hóast hon í veruleikanum er síða.
Onkuntíð hendir tað, at flatfiskur ikki vendir røttu síðuna upp, t.d. at ein kalvi vendir vinstru lið upp. Ein slíkur kalvi nevnist „rangur kalvi“.


text:
Býráðsfundur 31. oktober 2017 Kl. 17.00
Býráðslimir: Tórbjørn Jacobsen, Terje B. Vestergaard, Helgi Lamhauge Petersen, Hans Jákup Johannesen, Etly Nord Højgaard, Kári Egholm Jacobsen, Jonhard Danielsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum
118/17: 2.viðgerð av fíggjarætlanini fyri Runavíkar kommunu fyri 2018
Fíggjarnevndin mælir til at samtykkja uppskotið til fíggjarætlan fyri 2018, sum javnvigar við
Inntøkur:
Skattainntøkur -203,500 mió.
Fíggjarkostnaðir 13,500 mió.
Rakstur 148,850 mió.
Íløgur 41,150 mió.
-Býráðið hevur á fundi 31/10-2017 samtykt at taka undir við uppskotinum til fíggjarætlan fyri 2018, sum javnvigar við 203,500 mió. kr.
Skattaprosentið verður óbroytt 22% og barnafrádrátturin 6.500,00 (sum er ein hækking uppá 1.500,00 kr )
119/17: Framhald av útstykkingini í Kass í Rituvík
Byggi- og býarskipanarnevndin hevur samtykt at gera 10 grundstykkir afturat útstykkingini í Kass í Rituvík, sum verða gjørd byggiklár. Útstykkingin er projekterað og klárt er at bjóða arbeiðið út.
-Byggi- og býarskipanarnevndin mælir til at útbjóða arbeiðið í innbodnari licitatión.
-Býráðið hevur á fundi 31/10-2017 samtykt at taka undir við tilmælinum frá Byggi- og býarskipanarnevndini.
120/17: Broytingar í almennu byggisamtyktini fyri B-økir
Broytingarnar í ásetingum, samtyktar av Býráðnum 30. mars, viðv. loyvi til bygging av tví- og raðhúsum í bygdunum og stødd av grundstykkjum, eru nú lutvíst góðkendar av Heilsu- og innlendismálaráðnum.
Býarskipanarnevnd landsins vildi tó ikki viðmæla góðkenning broyting av stødd á grundstykkjum í B1 til B9 økjum (Runavík, Saltangará og Glyvrar) grundað á, at hetta ikki framgekk nóg tíðuliga í kunngerðini av broytingunum.
Tekniska deild mælir til, at broytingin viðv. stødd av grundstykki í B1 til B9 økjum verður kunngjørt av nýggjum:
“Har kummunan metir tað ráðiligt, kann loyvast at grundstykkini í B1 til B9 økjum eru smærri, tó í minsta lagi: 250 m2 fyri tætta/lága bústaðarbygging, raðhús og tvíhús og 400 m2 fyri sethúsabygging”.
-Byggi- og býarskipanarnevndin mælir til at taka undir við tilmælinum frá Teknisku deild
-Býráðið hevur á fundi 31/10-2017 samtykt at taka undir við tilmælinum frá Byggi- og býarskipanarnevndini.
121/17: Sjúrður Jensen, Runavík søkir um loyvi at keypa 50 m2 afturat grundøkinum matr. nr. 35, Tofta bygd.
Geirin, sum søkt verður um at keypa, er 2,5m breiður og liggur í býarplaninum í C-øki. Tí er neyðugt at broyta býarplanin fyri økið, um samtykt verður at ganga umsóknini á møti.
Tekniska deild mælir til at ganga umsóknini á møti og at broyta býarplanin soleiðis, at litra i millum Børkuveg og Lyngveg verður broytt frá C3-øki til B1-øki
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 31/10-2017 samtykt at taka undir við tilmælinum frá Byggi- og býarskipanarnevndini.
122/17: Sp/f hjá Rafik søkir um loyvi at fáa nýggjan langtíðar leigusáttmála á ófrámatr. øki burtur av matr. nr. 101a, Glyvra bygd.
Búnaðarstovan sendir umsókn frá Sp/f Rafik til ummælis hjá kommununi.
Leigusáttmálar á ómatrikulerað øki, kunnu í mesta lagi varða undir 10 ár, um teir skulu tinglesast.
-Byggi- og býarskipanarnevndin mælir til at viðmæla umsóknini.
-Býráðið hevur á fundi 31/10-2017 samtykt at beina málið aftur í Byggi- og býarskipanarnevndina og í mentanarnevndina og at málið verður lagt fyri býráðið á næsta fundi.
123/17: Jonhard Danielsen, býráðslimur, heitir, vegna borgarar í Søldarfirði um at víðka um fríøkið í Søldarfirði og broyta býarplanin samsvarandi.
Økið, søkt verður um, er uml. 2.900 m2, harav skulu 1.161 m2 keypast frá privatum eigara og 868 m2 frá búnaðargrunninum.
Økini sum ynski er um at víðka fríøkið við, eru smb. býarplaninum lutvíst B13-bústtaðarøki og C15 almenn endamál.
-Byggi- og býarskipanarnevndin mælir til at keypa geiran burtur av matr. nr. 76a, sum er uml. 367 m2 til støddar, til samanlegging við matr. nr. 80m. Og at matr. nr. 80m og 76f verður broytt til F-øki.
-Býráðið hevur á fundi 31/10-2017 samtykt at beina málið Umhvørvisnevndina og fíggjarnevndina og at málið verður lagt fyri býráðið á næsta fundi.
124/17: Broyting í ásetingunum í byggisamtyktini fyri E2-øki
Í sambandi við viðgerð av broyting av býarplaninum um flyting av markinum millum E1-landbúnaður innangarsð og E2-uttangarðs í Skálafirði, mælir Býarskipanarnevnd landsins til, at ásetingarnar fyri E1-økir verður broytt í byggisamtyktini, soleiðis at ásetingarnar verða greiðari. Her verður serliga hugsað um nýtingarstig á 60%.
Tekniska deild er samd við Býarskipanarnevnd landsins um, at tað ikki gevur nakra meining at hava áseting um mest loyvda nýtingastig á 60% fyri bygging úti í haganum, tí her er ofta talan um stórðar matriklar.
Tekniska deild mælir til, at ásetingarnar fyri bygging í E2-økjum í almennu byggisamtyktini fyri Runavíkar kommunu verður broytt frá «Nýtingarstig í mesta lagi 60%» til «Loyvt er at byggja hús, ið neyðug eru til tess at tryggja fullgóðan rakstur av tí virksemi, sum er nevnt í ásetingum um nýtslu».
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 31/10-2017 samtykt at taka undir við tilmælinum frá Byggi- og býarskipanarnevndini.
125/17: Nýtt "Vindeygaband" Bylgjan
Í nógvum regni av høgætt í oktober 2017 gjørdist greitt, at tað er akuttur tørvur á at skifta vindeygabandið í ítróttarhøllini í Bylgjuni. Ringi standurin á vindeygabandinum varð umrøddur, tá Bylgjan varð bygd, men rakk peningurin tá ikki til at skifta vindeygabandið. Brúkararnir av Bylgjuni hava javnan gjørt vart við, at lekar eru, serliga tá tað regnar av høgætt.
-Mentanarnevndin mælir til, at 210 tkr. , av íløguni, sum er avsett til í skýlið við Løkin, verða nýttar til at skifta vindeygabandið í Bylgjuni.
-Býráðið hevur á fundi 31/10-2017 samtykt at taka undir við tilmælinum frá Mentanarnevndini.
126/17: Umsókn um fíggjarligan stuðul til ungdómsarbeiðið á Skála í 2018
Bárður Kass Nielsen, form. fyri Ungdómsklubbavirksemið á Skála, søkir um framhaldandi stuðul í 2018. Søkt verður um 63.160 kr, ætlað til lønir, leikur og viðlíkahald.
-Mentanarnevndin mælir frá at lata rakstrarstuðul til ungdómsklubbavirksemið, eftirsum kommunan fyrr í ár hevur játtað pening til ístandsetan av Losjuni til slíkt virksemi.
-Býráðið hevur á fundi 31/10-2017 samtykt at beina málið aftur í mentanarnevndina til viðgerðar.
127/17: Útreiðsluneutralar eykajáttanir 2017, (flytingar av játtanum millum kontur og rakstrarstøð).
Hóast talan er um útreiðsluneutralar eykajáttanir, har játtanin verður flutt av eini konto til eina aðra, er neyðugt at samstykkja flytingarnar sum eina eykajáttan, sum skal hava 2 viðgerðir.
-Fíggjarnevndin mælir til at samtykkja útreiðsluneutralar eykajáttanir á øki 1, 3, 4, 5 og 7 á íalt 3.533 t.kr.
-Býráðið hevur á fundi 31/10-2017 samtykt at taka undir við tilmælinum fíggjarnevndini.
128/17: Eykajáttan til Høgabólsbryggjuna fyri 2017
Orsaka av at arbeiðið við Høgabólsbryggjuni hevur gingið skjótari enn væntað, verður mælt til at veita eykajáttan til Bryggjuna á Høgabóli upp á 12,3 mió. kr. í 2017.
-Fíggjarnevndin hevur á fundi 30/10-2017 samtykt at veita eykjajáttan upp á 12,3 mió til RS 751 “Høgabólsbryggjan”. Til 2. viðgerð eigur talið at verða endurskoðað. Eykajáttanin verður fíggjað gjaldførinum
-Býráðið hevur á fundi 31/10-2017 samtykt at taka undir við tilmælinum fíggjarnevndini.


text:
Ungir leikarar í fokus
TB | 08/05/13
Sum liður í menningini av ungu leikarunum á Tvøroyri og í Hvalba, hevur TB avgjørt, at høvuðsvenjari felagsins, Hans Fróði Hansen framyvir fer at hjálpa til í venjingunum hjá U16 liðnum hjá TB/Royn. Hans Fróði krevur onga víðari presentatión, tá hann er eitt kent navn innan fótbóltsheimin. Hann hevur drúgvar royndir sum leikari, og hevur sína serligu styrki í persónligari coaching. Hann er sum stoyptur til, at arbeiða við ungum leikarum, og tí vænta vit, at leikararnir fáa tætt við perfektar umstøður at mennast undir.
Eitt lið, tveir venjarar
Hans Fróði, kemur at arbeiða tætt saman við undirritaða, sum hevur tikið sær av liðnum higartil. Og tað verður væntað, at hetta toymisarbeiðið fer at koma leikarunum til góðar. Samstundis mennast vit venjarar eisini, og tí er tað ein sera spennandi tíð fyri framman.
Fyrsta venjing við nýggja toyminum var í kvøld, og tað má sigast, at heilt fitt kom burturúr. Dreingirnir vandu væl, og vístu góðan hugburð. Hetta er eisini nakað vit fara at arbeiða víðari við, komandi tíðina.
Dreingjadeildin er lopfjølin
Dreingjadeildin er seinasta stigið, áðrenn lopið upp til vaksnamannafótbólt, og tí er tað av størsta týdningi, at dreingirnir venja miðvíst, bæði tekniskt, taktiskt og kroppsligt. Bert á hendan hátt, kunnu teir taka stigið upp millum teir vaksnu. Og hóast miðvísa venjing, so koma tað altíð at vera nakrir, sum ikki náa lopið beinanvegin, men hesir koma tó altíð at hava miðvísu venjingina sum tryggan grundarstein, og tá teir so eru nóg vaksnir og sterkir, fer tað at vera munandi lættari hjá teimum. Men grundarsteinurin má also leggjast, og tí taka vit hesa uppgávu í størsta álvara.
Saman mennast vit best
Vit vóna, at hetta stig fer at økja um áhugan kring liðið, og kring leikararnar í Hvalba og á Tvøroyri, tí hendan tíðin er tann týdningarmesta í fótbólti. Fleiri av leikarunum eru sera sera dugnaligir longu nú, og leggja allir eins nógv fyri, og vit venjarar fara at gera, so skuldi tað undrað okkum stórliga, um ikki fleiri av tykkum, longu í næsta ár, koma uppá tal í fremstu ella næstfremstu deildini í Føroyum.
Drívið á dreingir, vit trúgva uppá tykkum, og trúgva tit, so koma tit langt !!!


text:
Dýrið snýr seg um drongin Stephen, ið hevur nógvar trupulleikar at dragast við. Eina mammu hann ongantíð sær, ein pápa, sum hann vildi ynskt var deyður. Fosturfamiljan ræðist hann- hann er ikki ein drongur, sum fylgir reglunum.
Umframt hetta hevur hann ein stóran, vandamiklan loynidóm. Í fýra ár hevur hann hildið einum ræðuligum skapningi innilæstum í einum fjarløgdum goymistaði. Einaferð ein meinfýsin ungi, men nú eitt máttmikið ránsdjór, stórt og nóg svangt til at bróta seg út úr einum rustaðum búri.
Ómetaliga stríðið at gera seg leysan av dýrinum ger Stephen til eina hetju, tú ongantíð fert at gloyma.
Ally Kennen hevur skrivað bókina. Dýrið er fyrsta skaldsøga hennara. Hon hevur verið í uppskoti til 7 ymiskar virðislønir og hevur higartil vunnið Manchester Book Award 2007.
Aftur


text:
Tey hava nú lisið úrslitini frá DM 2008 inn í dátugrunnin á www.swimrankings.net, og listin yvir evropeiskar juniorar vísir tí øllum at Pál er 8,5 sekund frammanfyri nr 2 í 1500 frí á langbana, 8 sekund frammanfyri í 800 frí, og nr 2 í 400 frí við 2 sekundum fram til nr 1. Tað er væl eisini áhugavert at síggja á EJM metlistanum hjá evropeiska svimjisambandinum LEN, at hann er rímiliga nær metinum í 1500 og 400 frí… og um 3 sekund skjótari enn metið í 800 frí (!!) Continue reading Pál nú offisielt klárt bestu styrkismeting á Swim Rankings
Tag: dm 2008
Elspa nú av álvara á veg inn á danska A-landsliðið
Citat Bo Jacobsen, venjari hennara og fleirfaldur ársins venjari í Danmark á westswim.dk: Dernæst kom Elspa perfekt fra start i 50 ryg og vandt i supertiden 29.67, som formentlig bringer hende ind på A landsholdet fra sæsonstart.
Mads, Pál og kongaríki
Ofta hava ævintýr eina hetju, ein skálk og eina prinsessu. So var eisini tá 800 m finalan varð svomin sunnudagin.
Fólk klappaðu spontant tá Mary og Fríðrikur trinu inn í høllina. Tey fingu heiðurspláss og kappingarskrá við eitt sindur av vegleiðing. Mads og Pál gjørdu seg klárar, kappingin byrjaði, og Mads legði seg framum. Men hálvhundrað metrar eftir á mál var Pál fremstur. Tó vann Mads tepurt, og Pál ynskti honum til lukku. Mads var ikki sørt sperlaður.
Hvør hetjan var og hvør skálkurin var skal vera ósagt 🙂
Fleiri myndir eru at finna á Sigma NS. Continue reading Mads, Pál og kongaríki
Óhugnalig spennandi kapping seinnapartin
Um nakar skuldi verið í iva, so er tað altso í kvøld at tað veruliga sker. Eitt sindur eftir kl 17:00 danska tíð, ella 16:00 føroyska tið. Pál móti Glæsner. Pál hevur sum kunnugt svomið føroysk met í 400, 800 og 1500 frí hesar seinastu dagarnar sum eru væl skjótari enn tey donsku, men Glæsner svimur nú sum senior skjótari. Teir møttust í 400, har Glæsner vann við 2 sekundum, men Pál er betri til hetta longri, eisini lutfalsliga í mun til juniormetini hjá Glæsner. Kann Pál minka um munin so mikið, at hann vinnur á Glæsner? Og hvussu langt koma teir niður í móti seniormetinum hjá Glæsner, á 7:59.43? Tað ræður um at fylgja við á www.livetiming.dk, tá kl 16.
Malan betrað um sítt met í 100 bringu
Nýggja metið hjá henni er 1:17.30, heili 2 sekund skjótari enn metið sum hon kom við til DM, 1:19.31 frá Reykjavík International 2008. Shaila svam eisini skjótt í gjárkvøldið, 50 frí uppá 27.60 sekund har metið hjá henni frá hálvfinaluni fríggjakvøldið er 27.48 sekund. Í morgin hava føroyingarnir vist nokk ikki svomið, men Elspa kvalifiseraði seg til finaluna í 200 rygg við, 4. bestu tíð av teimum sum skulu svimja tá. Continue reading Malan betrað um sítt met í 100 bringu
Elspa svam bestu tíð í hálvfinaluni
Elspa er við í 50 rygg finaluni í annaðkvøld aftaná hon setti bestu tíð í hálvfinaluni. Hennara tíð var 29.91.
Shaila hevur eisini bøtt um sítt met
Tað gekk sum væntað við metinum, ið Shaila setti í 50 frí í morgun. Í hálvfinaluni í kvøld bøtti Shaila um metið. Nýggja føroyska metið hjá Shailu í 50 frí er nú 27.48.
Shaila er við í finaluni í annaðkvøld.
Malan tók meira av metinum í 100 bringu
Í morgun setti Malan nýtt føroyskt met í 100 bringu, men næstan sum vænta tók hon meira av metinum í kvøld í hálvfinaluni. Nýggja tiðin hjá henni er 1:17.99. Malan hevur svomið seg í finaluni í annaðkvøld.
Pál slóg danska junior metið!!!
Pál førdi suverent frá byrjan til mál og blakaði Anders Lie afturum seg. Nýggja metið hjá Pál er 15:20.13, ið er 45 sek skjótari enn gamla føroyska metið og 7 sek skjótari enn gamla danska junior metið. Pál var sostatt bara 8 sek frá at taka danska metið á teininum.
Splitt-tíðirnar hjá honum vóru 58.51, 2:00.14, 3:01.56, 4:03.58, 5:05.37, 6:07.20, 7:08.88, 8:10.76, 9:12.20, 10:13.88, 11:15.37, 12:17.16, 13:18.48, 14:19.91 og 15:20.13.
Anders Lie gjørdist nr 2 við tíðini 16:03.75, also knappar 13 sek skjótari enn hansara innleiðandi tíð.
Malan sett føroyskt met í 100 bringu
Hon átti sjálv gamla metið á 1:19.39 frá Reykjavík International 2008, men nú er tað so 1:18.65. Tíðin var nóg góð til at koma í hálvfinaluna í kvøld, so tá fær hon aftur ein møguleika at betra enn meira um metið.


text:
Árni Gregersen, ting.fo 21.09.2018 (06:33)
Fer at fortelja um vælferðarvaktina
Á fundi fyrrapartin fer íslendska forkvinnan fyri Vælferðarvaktini, Siv Friðleifsdóttir, at fortelja landssstýriskvinnuni við almannamálum, Eyðgunn Samuelsen, um Vælferðarvaktina.
Vælferðarvaktin var sett á stovn eftir stóru fíggjarkreppuna í Íslandi fyri 10 árum síðani. Vælferðarvaktin fylgir við, hvussu tey, sum fíggjarliga eru ringast fyri í landinum, hava tað og mælir myndugleikum til at seta tiltøk í verk.
-Vit eru mannað við fólkum úr íslendsku aðalráðunum, frá felagsskapum og hjálparfelagsskapum, sigur Siv Friðleifsdóttir.
Felagsskapirnir sum manna Vælferðarvaktina eru felagsskapir, sum eisini eru í Føroyum. Íslendska forkvinna nevnir millum onnur Frelsunar Herin, Barnabata og aðrar felagsskapir.
-Vit mæla til ymisk tiltøk og tað vísir seg, at myndugleikarnir lurta eftir tí vit siga og taka okkum í álvara, sigur Siv Friðleifsdóttir.
Siv Friðleifsdóttir hevur verið í samband við almannaráðið og har er áhugi at frætta meira um Vælferðarvaktina.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Fødd: 27.07.1968
Foreldur: Simona og Henry Frederiksberg
Hjúnafelagi: Páll Olsen
Børn: Lisa, Símun Pauli, Brynhild og Sigmundur
Útbúgving: Fólkaskúlalærari, Bachelor í stjórnmálafrøði
Yrki: Løgtingskvinna og samskipari
Álitisstørv: Løgtingskvinna frá 1998 til 2011 og afturvald í 2015. Frá 2015 forkvinna í tingbólki Tjóðveldis, forkvinna í Uttanlandsnevndini og limur í Landsstýrismálanevndini..
Skrivari og næstforkvinna í Tjóðveldisflokkinum 1991. Bygdarráðslimur í Sjóvar kommunu: 1. januar 1997 til 1. juni 1998, sama tíðarskeið nevndarlimur í Føroya Kommunufelag og í nevndini fyri Ellis- og røktarheimið í Runavík
Heimstaður: FO-188 Hoyvík
Email: annitaf@logting.fo


text:
8. mars 2012 kl. 16.26
Tá man starvast innan dagstovnaverðina, er eitt sum man skjótt leggur merki til. Næstan øll arbeiða niðursetta arbeiðstíð. Ljóðar kanska ikki so galið – tykist kanska at vísa, at her í Føroyum duga vit, at raðfesta soleiðis at øll tíðin ikki fer til arbeiði. Men er tað nú so gagnligt?
Fyri dagstovnar merkir tað, at fleiri deila teir tímar, sum eru settir av til virksemi, størv frá 15 til 40 tímar um vikuna, kunna gera puslispæli at leggja arbeiðsætlanir rættuliga torførar. Leiðslan skal fyrihalda seg til fleiri fólk enn tað átti at veri neyðugt og við fleiri fólkum økist vandin fyri fleiri konfliktum. Fyri “kundan”, foreldur ella barn merkir tað, at eingin av teimum vaksnu er til staðar nóg leingi gjøgnum dagligdagin, tað vera nógv skift, heildar eygleiðingar av børnum gerast torførar, tí tað er eingin, sum sær barni allan dag, og boð til foreldur kunnu lættliga blíva burtur í meldrinum. Og so er tað “kaosi” sum hendir tá øll hesi skulu avvikla feriu.
Fyri samfelagið kann man freistast at halda at hetta er ikki so galið – fleiri hendur til arbeiðis, minni trýst á arbeiðsloysisskipaninar – hvat er problemið? Jú, fleiri av hesum “kvinnunum” hava eina meðal langa útbúgving aftanfyri seg. Ein útbúgving sum eigur at koma samfelagnum til góðar, tí samfelagið hevur í hesum føri uttan iva gjørt íløgunu í hesi útbúgving, við tí fyri eyga at hækka støði á námsfrøðiliga økinum. Føroyska samfelagið skal “eitast” at mangla eina rúgvu av námsfrøðingum. Men, spurningurin er um ikki ein stórur partur av tí tørvinum kundi veri loystur við at fleiri av hesum námsfrøðingum fóru at arbeiða fulla tíð. Tað vil siga at samfelagið fær fulla úrtøku av fólki við útbúgving, børn og foreldur fáa eina meira “kvalifiseraða” tænastu.
Fyri kvinnuna merkir tað fyrst og fremst, eitt størri fíggjarligt frælsi.
Aðrar “avleiðingar” er møguleikin at hugsavna seg væl í sínum arbeiði, at brúka tað neyðuga tíðina gjøgnum dagin, at kunna útinna sítt arbeiði. Møguleikin fyri at levera eitt “professionelt” arbeiði økist.
Hetta er heldur einfalt sett upp – og er ein stórur partur av trupulleikanum tann at leiðslurnar ikki bjóða fulltíðar størv út, so møguleikin er ikki til staðar at søkja annað enn parttíðar størv. Hetta er ikki nøktandi.
Eg vil nú enda við at ynskja tykkum kvinnum ein góðan Altjóða Kvinnudag.
Jógvan Philbrow
Námsfrøðingur


text:
Eftirsum at nógvir gestir komu uttanlands frá og samstundis at nógv fólk komu á Sandoynna longu fríggjadag, høvdu vit skipað fyri einum upphitingartiltakið fríggjakvøld. Fyri tað fyrsta vildu vit fegin brúka tíð, saman við gestunum sum vóru komnir at hátíðarhalda brúdleypið saman... Continue reading →
Brúdleypið bleiv hildið á Hotel Skálavík! (kann harðliga viðmælast!) Vit sluppu inn í hølið longu mikudag. (Fantastiskt ha?). Eg veit ikki hvussu ofta vit fyltu bilar, fyri at fáa alt pyntið suður á Sandoynna. Áhh herre min gud! Tað var... Continue reading →
Óansæð hvat vit velja at lesa, so fara tað altíð at koma fak, har vit mugu stríðast eitt sindur eyka. Tá eg søkti inn til Sálarfrøði, var tað eitt fak, sum gjørdi at eg umhugsaði at lata vera. Eg sá... Continue reading →


text:
Haldórsvík
Tá tú kemur til Haldórsvíkar sæst, at her liggur nógv stríð og knoss aftanfyri teir teigar, sum bygdarmenninir hava velt niðan gjøgnum fjallasíðuna. So bratt er, at grótbakkar eru laðaðir so hvørt, sum teir hava vunnið niðaná. Fáar bygdir munnu hava havt so truplar umstøður at fáa til vega dyrkað lendi. Til bygdina hoyra fýra hagapartar, ið tilsamans eru 12 merkur. Norðan Á (2 merkur og 8 gyllin), Byrgið (4 merkur), Sunnan Fossá (2 merkur og 8 gyllin) og Langasandshagi (3 merkur).
Fólkatalið í Haldórsvík vaks munandi, tá fiskivinnan vant uppá seg í seinnu helvt av 19. øld. Bygdin liggur væl fyri í mun til Norðhavið, so útróðurin fekk stóran týdning. Handil kom tíðliga til bygdina, og ymiskt annað vinnuligt virksemi fylgdi honum. Henda støða helt sær, til miðsavnanin í landinum av álvara fór at gera vart við seg.
Í 1970unum var nógv gjørt við at bøta um havnarviðurskiftini, og at seta á stovn flakavirki, so bygdin kundi fylgja við samfelagsmenningini. Hetta eydnaðist rættiliga væl, fitt av arbeiðsplássum kom burturúr. Í dag verður virkið brúkt innan alivinnuna.
Í Haldórsvík finna vit sjáldsamu áttahyrntu kirkjuna, sum tann einasta av sínum slagi í Føroyum. Hon varð bygd við fyrimynd eftir kirkju á Frederiksberg í 1856 – sama ár sum Kongaligi einahandilin var avtikin – og umbygd í 1932. Torbjørn Olsen málaði í 1996 forvitnisliga og nýskapandi altartalvu til kirkjuna, sum kom í staðin fyri ta gomlu. Myndevnið er seinasta kvøldmáltíðin, og andlitini við borðið tykjast rættiliga kend manna millum í Føroyum.
Ábyrgdarpersónar
Ábyrgdarpersónar fyri at savna saman staðarnøvn fyri bygdina Haldórsvík eru Atli Fossádal, Henry Andreasen og Mikkjal Samuelsen. Atli, Henry og Mikkjal eru allir føddir í 1940unum og hava búð í Haldórsvík størsta partin av sínum lívi. Atli hevur arbeitt sum fangavørur, Henry er fyrrverandi el-innleggjari og Mikkjal er skipari. Teir hava allir stóran áhuga fyri staðarnøvnum og brenna fyri, at hesi verða varðveitt.
Fyri at finna fram til staðarnøvnini og frágreiðingarnar, hava Atli, Henry og Mikkjal tosað við fólk í Haldórsvík og eisini leita í gomlum skjølum hjá Søvnum landsins í Tórshavn.
Síðan við staðanøvnum eitur sunda.kort.fo. Legg til merkis, at síðan riggar ikki við internetexplorer browsara. Vit viðmæla at brúka google chrome.


text:
THS eindin
THS eindin fevnir um øll trý sjúkrahúsini og allar kommunulæknar og er THS eindin staðsett á Landssjúkrahúsinum.
Høvuðsuppgávur og arbeiðsøkini hjá THS eindini eru:
Um talgildu sjúklingajournalina
Journalskipanin sum Landssjúkrahúsið, Suðuroyar sjúkrahús, Klaksvíkar sjúkrahús umframt kommunulæknar nýta til at journalisera og goyma upplýsingar um sjúklingin kallast Talgilda heilsuskipanin, sjálvt telduforritið eitur Cosmic. Í løtuni verður versión 8.0 nýtt og arbeitt verður fram í móti at dagføra Cosmic skipanina til 8.1 til summarið 2019.
Kunning til brúkarar
Kunning til brúkarar um THS
Orientering til brugere om THS
Power Point framløga
Reglur fyri grundleggjandi sjúklingaskráseting á sjúkrahúsum
Faldari við kunning til borgarar
Kunning til sjúklingin um THS


text:
Elsti kirkjustaður í Føroyum?
top06-08-2018 - 20:53 - Jóanis Albert Nielsen
Kirkjutoftirnar Niðri á Bakka á Velbastað fjølgast. Grevsturin, sum í 2016 gav okkum áhugaverda miðaldarringin og myntin frá ár 910-15, varð í juli mánaði latin upp av nýggjum. Í ár varð veitin víðkað við 6x5 fermetrum móti vesturi. Ein grótlaðaður veggur er komin undan, sum gongur í ein boga út frá norðurvegginum á bygninginum (sí mynd og filmsbrot). Hetta kann vera eitt yngri ískoyti til bygningin ella møguliga ein avmarking av túninum.
Vit vita enn so lítið um tær fyrstu kirkjurnar og sonevndu ‘bønhúsini’ í Føroyum, at alt, sum kemur undan, gevur virðismikið innlit í hetta bygningsslagið og í fyrstu kristnu tíðina í oyggjunum.
Frá undanfarnum árum vita vit, at kirkjutoftin liggur oman á eldri toftum; sum bendir á at kirkjustaðurin hevur verið í brúk í longri tíð. Hugsast kann eisini, at kirkjustaðurin er bygdur oman á eldri, for-kristnar leivdir. Í ár eru boriroyndir (sí mynd) gjørdar, sum vísa mannavirksemi undir elstu kirkjutoftini. Mynturin, sum funnin varð í 2016, kundi týtt á tað sama. Hann stavar frá 910-15 meðan kristindómurin – sambært Føroyingasøgu - varð innførdur við Sigmundi uml. ár 1000.
Hvat hendir nú?
Næsta ár hava vit ætlanir um at granska inni í sjálvum kirkjuhúsinum. Undir kirkjugólvum í Evropa kemur fyri at fornfrøðingar millum annað finna presta- og halgimannagravir – so vit gleða okkum til 2019 grevsturin, og at vita hvat liggur undir kirkjugólvinum á Velbastað.
Andras Eyðunsson á Lofti, Petur Hansen og Rannvá Næs Hoydal
BA í fornfrøði
Skrivar Tjóðsavnið


text:
Fyri løtu síðan staðfesti Ingolf S. Olsen, at ongin verður raktur av nýggju antitrustmørkunum í fiskivinnunýskipanini. Hann segði, at Óluva Klettskarð og Jónleif Johannessen hava æruna av tí.
Ein av stóru spurningunum við fiskivinnunýskipanini hevur verið spurningurin um antitrust. Antitrustmørk vórðu sett í fiskivinnunýskipanaruppskotið fyri at forða fyri, at nakað reiðarí verður ov stórt. Upprunaliga varð markið sett at verða 20 prosent av hvørjum fiskastovni, men mørkini eru nú sett at vera á 35 prosentum.
Jørgen Niclasen vildi vera við, at eitt reiðarí í Klaksvík fór at verða rakt av antitrustmørkunum, men hesum vísti Ingolf S. Olsen aftur.
Hann svaraði Jónleifi Johannessen, at hann helt ikki, at nakað reiðarí fór at verða rakt av nýggju antitrustmørkunum. Hann segði, at um nakað reiðarí verður rakt, verður tað minimalt. Ingolf S. Olsen segði, at hann sjálvur ikki hevur verið fortalari fyri, at markið skuldi hækka ov nógv, men at Óluva Klettskarð og Jónleif Johannessen høvdu arbeitt fyri tí og fingið tað ígjøgnum.
Jónleif Johannessen segði eisini í viðmerking til røðuna hjá Jákupi Mikkelsen framsøgumanni hjá Fólkaflokkinum, at hann hevði fingið staðfest í fiskimálaráðnum, at onki reiðarí fór at verða rakt av antitrustmarkinum.
Glaður um økta menningarkvotu
Bæði Ingolf S. Olsen og Bjarni Hammer vóru sum heild nøgdir við, at sokallaðu menningarkvoturnar vóru hækkaðar nakað. Ingolf S. Olsen helt, at menningarkvoturnar kundu gera, at nýggir aktørar fingu møguleikan at royna seg í vinnuni.
Bjarni Hammer segði, at ætlanin við menningarkvotunum var, at aktørar við nýggjum ætlanum í fiskivinnuni kundu fáa loyvi at royna seg.
Fýlst hevur verið á mennningarkvoturnar, tí sagt hevur verið, at tær fara at føra til politiska útlutan av kvotum, men Bjarni Hammer vísti á, at í veruleikanum var talan um tann partin av gomlu skipanini, ið loyvdi royndarloyvum. Hann segði eisini, at kvoturnar kundu skapa lív í økjum, har lítið arbeiði kanska var áðrenn.


text:
Orð: Símun av Skarði
Lag: Vísulag (Rudisar vísa)
1. Nú liggur ein kavafonn tindi á,
og gler er í áum og tjørnum,
og stormurin leikar um fjøllini há;
nú er einki veður hjá børnum.
2. Nú dagur er stuttur, og nátt er long,
og glerpípur hanga úr taki,
og títtlingur høvur sítt undir vong
nú stingur, hálvdeyður í raki.
3. Nú sita smábørn í stovu still
og lurta so væl eftir søgum
um menn so góðar og trøll so ill,
sum livdu í avgomlum døgum.
4. Vit hoyra um Øskudólg, dreingin tann,
ið kongsdóttur vann sær til brúður,
um Krákudóttur, sum fekk ein mann,
ið var sær ein kongssonur prúður.
5. Og vit hoyra sagnir úr fornu tíð,
um Trónd og um Sigmund hin reysta,
um bardagar miklar og harðligt stríð,
um vápnaleikin hin mesta.
6. Tær søgur, tær søgur, tær ljóða væl,
tær leggja vit okkum í minni,
tær læra vit fegin í hópatal
á kvøldi í stovuni inni.
7. Men uppaftur sólin vil ljóma á fjøll
á fagrasta hásummarsdegi,
og blómubros leikar um víðan vøll;
– tá fáa vit almikla gleði.


text:
Høgni Hoydal, fiskimálaráðharri, hitti í gjár grønlendska fiskimálaráðharran Karl-Kristian Kruse. Á fundinum umrøddu teir báðir millum annað tvíliðaðu fiskiveiðisemjuna millum Føroyar og Grønland, eins og menningarmøguleikar og fiskivinnusamstarv landanna millum.
Føroyar og Grønland hava síðan 1997 havt eina tvíliðaða fiskiveiðisemju, sum hevur havt við sær, at londini bæði kunnu býta um kvotur og sostatt betra um vinnumøguleikarnir í báðum londunum.
Í 2016 hava føroysk skip atgongd at fiska meira tosk og brosmu í Eysturgrønlandi samanborið við 2015 og hava føroysk skip eisini fingið atgongd at fiska krabba í Eysturgrønlandi í 2016. Grønlendsk skip hava í 2016 fingið atgongd at fiska meira svartkjaft og norðhavssild í føroyskum sjógvi samanborið við 2015.
Føroyski fiskimálaráðharrin og grønlendski starvsbróðurin eru samdir um, at víðkaða fiskiveiðisemjan fyri 2016 millum Føroyar og Grønland, eins og tílík kvotabýti eru bæði Føroyum og Grønlandi at frama og eru teir somuleiðis samdir um at menna samstarvið landanna millum.


text:
28. Sep 2018
Helst hevur onkur summarfuglur verið í búkinum á onkrum av næmingunum, sum tóku av klintriavbjóðingunum í nýggju Marghøllini í Vági....
24. Sep 2018
Miðla- og íverksetarabreytin vitjaði mánadagin 24. septembur í Suðuroy.
Har kunnaðu tey seg við ymisk viðurskifti, ið hava áhuga millum manna í Suðuroy
20. Sep 2018
Nám X’arar vóru við í stóru venjingini við flogvøllin, ið fór fram hósdagin 19. septembur....
19. Sep 2018
Í vikuni var skúlahøllin karmur um ein forvitnisligan fyrilestur.
Vit fingu vitjan av Paul Eric Aspholm, sum er granskari í lívfrøði á granskingarstøðini “Svanhovd” norðast í Finnmørkini.
Hann greiddi hádeildini.....
18. Sep 2018
Kunnandi foreldrafundur í Nám X.
18. Sep 2018
Næmingar úr sjóvinnubreytini í Nám X høvdu góðan fiskifong í morgun.....
18. Sep 2018
Næmingur í miðlabreytini, Embla Egholm, hevur tikið hesa myndina av sólarrisinum í morgun. ...
18. Sep 2018
Navn: Reiðar Holm Joensen
Aldur: 16 ár
Bústaður: Kvívík